PCG catat untung tiga kali ganda lebih tinggi

KUALA LUMPUR: Untung bersih Petronas Chemicals Group Bhd. (PCG) bagi suku pertama berakhir 31 Mac 2021 melonjak tiga kali ganda kepada RM1.46 bilion berbanding RM506 juta bagi tempoh sama tahun sebelumnya.

Prestasi yang sangat kukuh itu sebahagian besarnya disebabkan oleh peningkatan harga minyak mentah dan petrokimia yang didorong oleh pemulihan permintaan global seta gangguan bekalan.

Bagi tempoh itu juga, PCG mencatat pendapatan berjumlah RM4.68 bilion berbanding RM3.89 bilion bagi tempoh sama 2020 berikutan kenaikan ketara dalam harga purata produk disokong oleh permintaan tinggi dan persekitaran bekalan yang ketat.

Malah, hasil penyebaran produk yang lebih tinggi meningkatkan margin Perolehan Sebelum Faedah, Percukaian, Susut Nilai dan Pelunasan (EBITDA) kepada 36 peratus berbanding 20 peratus pada suku pertama 2020.

EBITDA pada suku itu juga meningkat kepada RM1.7 bilion berbanding suku pertama 2020, RM764 juta sejajar dengan pemulihan statutori.

Pengarah Urusan dan Ketua Pegawai Eksekutif, Datuk Sazali Hamzah berkata, selain daripada peningkatan harga minyak mentah, harga purata produk turut melonjak naik melebihi jangkauan, sekitar 20 peratus ke 30 peratus disebabkan oleh bekalan produk yang ketat berpunca daripada ribut salji di Amerika Syarikat (AS) pada Februari lalu.

“Keadaan ini memberi kelebihan margin kepada kami menerusi semua segmen produk, termasuk produk daripada syarikat usaha sama dan syarikat bersekutu kami,” katanya dalam kenyataan semalam.

Mengenai prospek PCG, Sazali berkata, walaupun pasaran sedang melonjak, tetapi harga produk telah mulai sederhana disebabkan permintaan yang semakin kembali normal.

“Memandangkan permintaan produk kami yang memberangsangkan, kami optimis untuk mencapai prestasi yang lebih baik tahun ini.

“Namun, kami tetap berhati-hati memandangkan peningkatan semula penyebaran global wabak Covid-19, kami akan kekal berwaspada dengan perubahan dalam pasaran,” jelas beliau.

Menurutnya, tahun ini, PCG akan memberi fokus untuk mengekalkan kecemerlangan operasi kerana beberapa nlogi pengeluaran kumpulan di seluruh Malaysia telah dijadualkan untuk menjalankan aktiviti penyelenggaraan dan pemulihan statutori.

Katanya, dengan selesainya aktivit penyelenggaraan dan pemulihan statutori di Loji Methyl Tertiary Butyl Ether/Propane Dehydrogenation (MTBE/PDH) di Kuantan dan Loji Metanol 1 di Labuan secara lancar pada Mei, PCG menjangkakan yang selebihnya akan berjalan dengan baik juga pada separuh kedua tahun ini.

“Mengenai pasaran, kami lebih bersedia untuk menghadapi perubahan dalam pasaran dengan pengalaman kami menguruskan gangguan bekalan global tahun lalu,” katanya.

Sazali berkata, dengan mengambil peluang pelaburan dalam kedua-dua bahan kimia asas dan khusus akan terus menjadi keutamaan walaupun menghadapi cabaran dalam pasaran.

Mengenai perkembangan Kompleks Bersepadu Pengerang (PIC) pula, jelas beliau, PCG sedang bersedia untuk memulakan operasi PIC sepenuhnya pada separuh kedua 2021.- DagangNews.com

See author's posts


Traktor jatuh gaung, warga asing maut

KUCHING: Seorang pekerja asing warga Indonesia meninggal dunia apabila traktor yang dikendalinya meluncur jatuh ke dalam gaung di sebuah estet kelapa sawit petang kelmarin.

Menurut rakan sekerja, mangsa yang bernama Syaful Nizam Munzir, 34 tahun, tidak menggunakan gear rendah apabila mengendalikan traktor untuk menaiki bukit.

Kemalangan berlaku di depan mata rakan sekerjanya yang kemudian menghantarnya ke Hospital Umum Sarawak (HUS).

Bagaimanapun, mangsa disahkan meninggal dunia akibat kecederaan di kepala pada 3.00 petang dan mayat dihantar ke pusat mayat untuk dibedah siasat.

Oleh Connie Chieng

See author's posts


10,000 banduan layak ditempatkan di industri

MENTERI Dalam Negeri Datuk Seri Hamzah Zainudin (tengah) menyempurnakan gimik pelancaran Sambutan Hari Penjara Ke-232 di Maktab Penjara Kajang semalam. Turut serta Ketua Setiausaha Kementerian Dalam Negeri, Datuk Ahmad Dahlan Abdul Aziz (kiri) dan Komisioner Jeneral Penjara Malaysia Datuk Nordin Muhamad (kanan).• Foto BERNAMA

KAJANG: Seramai 10,000 banduan yang layak akan menjalani program Sistem Parol, Pelepasan Banduan Secara Lesen dan Program Reintegrasi Penghuni, sebagai usaha mengekang kesesakan dalam penjara, kata Menteri Dalam Negeri Datuk Seri Hamzah Zainudin.

Beliau berkata, menerusi program tersebut, dijangkakan 80 peratus daripada banduan berkenaan akan ditempatkan dalam industri sekali gus dapat mengisi kekosongan tenaga kerja yang menggunakan warga asing

“Saya amat yakin sasaran itu akan dapat dicapai berdasarkan pencapaian melebihi 7,000 banduan menjalani Pemulihan Dalam Komuniti pada tahun lepas.

“Melalui program ini juga, kerajaan mampu menjimatkan kos pengurusan penjara sebanyak RM182 juta setahun,” katanya kepada pemberita pada Majlis Sambutan Hari Penjara Ke-232 di Maktab Penjara Kajang di sini, semalam.

Turut hadir  Ketua Setiausaha Kementerian Dalam Negeri Datuk Seri Wan Ahmad Dahlan Abdul Aziz dan Ketua Pengarah Jabatan Penjara Datuk Nordin Muhammad.

Menurut Hamzah, program yang memberi peluang kepada banduan untuk berada dalam komuniti itu, didapati berjaya dengan 99.63 peratus daripada mereka tidak lagi mengulangi kesilapan atau kembali semula ke penjara.

Sementara itu, mengenai Rang Undang-Undang (RUU) Perintah Kehadiran Wajib (Pindaan) 2021 yang dijadual untuk bacaan kali kedua pada persidangan Dewan Rakyat, beliau berkata RUU tersebut jika diluluskan akan membolehkan mahkamah memerintahkan hukuman alternatif pemenjaraan dengan mengambil kira kesalahan pesalah.

“Pesalah bukan sahaja boleh dipulihkan melalui kerjasama kerajaan dan komuniti,  malah mampu untuk meneruskan kehidupan dan pada masa sama menjalani hukuman dalam komuniti yang akan diselia oleh pegawai Jabatan Penjara.

“Berdasarkan statistik, seramai 6,744 pesalah menjalani Perintah Kehadiran Wajib dengan kadar pematuhan melebihi 96 peratus sejak 2010 sehingga kini,” katanya.

Dalam pada  itu, Hamzah berkata kerajaan akan terus meningkatkan keupayaan sumber manusia Jabatan Penjara bagi memastikan sistem penyampaian kerajaan dapat dilaksana dengan berkesan, serta memperluaskan Pejabat Parol Daerah kepada 100 berbanding 52 pada masa ini.

“Sebanyak 347 pegawai dan anggota penjara perjawatan baharu telah diluluskan bagi meningkatkan keupayaan jabatan dalam melaksanakan Pemulihan Dalam Komuniti,” katanya. – Bernama

See author's posts


Sarawak kehilangan seorang perwira

MIRI : Pahlawan negara, Sub Inspektor Ngalinuh Bala, yang pernah bertempur dengan sekumpulan pengganas komunis dalam serangan hendap di Sibu pada 1972, meninggal dunia di Hospital Miri di sini, kelmarin.

Anak lelakinya, Elvis Bala, 49, berkata bapanya Ngalinuh, 79, meninggal dunia pada jam 6.47 petang akibat diabetes dan kegagalan buah pinggang.

“Bapa dirawat di hospital pada 12 Jun lalu namun keadaannya semakin tenat dan beliau disahkan meninggal dunia kelmarin.

“Kami sangat merasai kehilangan mendiang. Semasa beliau dirawat di hospital kami adik -beradik menjaganya siang dan malam mengikut giliran,” katanya ketika ditemui media di kediaman mereka di Kampung Lusut di sini.

Sebagai anak seorang pahlawan, Elvis berkata, beliau sangat berbangga dengan pencapaian bapanya seorang pejuang tanah air.

“Kami sangat bangga dengan apa yang telah beliau lakukan, baik dia sebagai bapa kami atau pun sebagai seorang wira negara.

“Saya juga berjanji akan menceritakan apa yang telah beliau buat kepada anak-anak kami dan cucu,” katanya.

Mendiang Ngalinuh Bala berbangsa Kelabit meninggalkan seorang balu, Sinah Ngalinuh Bala, 73, lima orang anak, sembilan orang cucu dan seorang cicit.

Mendiang mula berkhidmat pada 14 Januari 1961 sebagai anggota polis sebelum bersara daripada perkhidmatan itu pada 31 Disember 1995.

Beliau terbabit dalam pertempuran dengan sekumpulan pengganas komunis dalam serangan hendap pada 29 April 1972.

Ngalinuh yang pada ketika itu berpangkat Koperal, bersama empat orang anggota, ditugaskan mengiringi pekerja Jabatan Kerja Raya (JKR) yang membawa bahan letupan untuk pemecahan batu dari Batu 14 ke kuari Mubal Batu 54 Jalan Ulu Oya, Sibu.

Semasa dalam perjalanan, mereka diserang hendap oleh sekumpulan pengganas komunis.

Ngalinuh dengan berani menyerbu ke tempat musuh sambil menggulingkan badannya dari satu tempat ke satu tempat sehingga akhirnya beliau dapat membunuh salah seorang pengganas komunis.

Malangnya, beliau mendapat kecederaan di paha kanan akibat terkena tembakan pihak musuh.

Semangat keperwiraan Ngalinuh bukan sahaja menyelamatkan nyawa pekerja JKR dan anggotanya malah juga berjaya mengusir musuh tersebut dari kawasan pertempuran.

Dengan keberanian dan pengorbanannya, beliau dikurniakan Pingat Seri Pahlawan Gagah Perkasa (SP) oleh Seri Paduka Yang DiPertuan Agong Ke V, Al-Sultan Almu’tasimu Billahi Muhibbuddin Tuanku Al-Haj Abdul Halim Mu’adzam Shah Ibni Al-Marhum Sultan Badlishah pada 6 Julai 1972.

Sementara itu, Pesuruhjaya Polis Sarawak Datuk Aidi Ismail hadir memberi penghormatan terakhir kepada mendiang Ngalinuh Bala di kediaman mendiang, semalam.

“Saya bagi pihak Ketua Polis Negara Tan Sri Abdul Hamid Bador mengucapkan takziah kepada keluarga mendiang. Kehilangan beliau sebagai seorang pahlawan yang telah dikurniakan SP bukan sahaja dirasai ahli keluarga tetapi juga negara khususnya pasukan polis.

“Beliau telah banyak berjasa kepada negara khususnya kepada negeri Sarawak,” kata Aidi ketika ditemui media selepas memberi penghormatan terakhir  kepada mendiang.

Hadir sama, Ketua Polis Daerah Asisten Komisioner Lim Meng Seah.

Aidi berkata, jasad mendiang  akan dikebumikan di Tanah Perkuburan Kristian SIB Lambir pada jam 2 petang Jumaat ini. Jasad mendiang  akan dikebumikan mengikut istiadat pengebumian Negeri.

“Beliau layak menerima penghormatan penuh dan kita telah berurusan dengan pihak negeri,” katanya.

Katanya, jasad mendiang tidak akan diletakkan di Makam Pahlawan di Kuching.

“Mengikut keputusan yang telah dibuat oleh ahli keluarga mendiang, mendiang akan dikebumikan di Miri dan kita penuhi permintaan mereka,” katanya.

See author's posts


KSN adakan perbincangan dengan SPRM

KUALA TERENGGANU: Ketua Setiausaha Negara Tan Sri Mohd Zuki Ali akan mengadakan perbincangan dengan Suruhanjaya Pencegahan Rasuah Malaysia (SPRM), berhubung dakwaan ketirisan perolehan kerajaan membabitkan penjawat awam.

Katanya, perkara tersebut perlu diatasi segera kerana dikhuatiri merencat proses pemulihan ekonomi, apatah lagi negara sedang berdepan dengan wabak Covid-19.

“Jadi, perkara ini pun saya akan bincang apakah tindakan susulan atau tindakan pencegahan yang boleh kita ambil.

“Sudahlah pemulihan eknomi kita berjalan dengan agak perlahan disebabkan Covid-19, ditambah pulak dengan berlakunya ketirisan, saya khuatir kalau-kalau negara ini tidak dapat berkembang maju seperti perancangan kita sebelum ini,” katanya,ketika berucap sempena Majlis Perasmian Kompleks Baharu SPRM Terengganu di Bandar Baru Bukit Besar, di sini semalam.

Selain itu, Mohd Zuki berkata,negara ini telah menerima pelbagai pengiktirafan antarabangsa ketika mendepani Covid-19, antaranya Global Covid-19 Recovery Index, sehingga Ogos 2020 yang meletakkan Malaysia di kedudukan keempat terbaik dalam kalangan 184 negara di dunia, manakala menerusi Indeks Toluna-Blackbox bagi Pengurusan Persepsi dan Krisis di kedudukan kelima,berbanding 23 negara.

Katanya, ia membuktikan kesungguhan dan komitmen penjawat awam dalam menterjemahkan strategi yang telah diatur kerajaan, seperti inisiatif PENJANA dan PRIHATIN.

“Usaha memulihkan dan melonjakkan semula ekonomi negara memerlukan usaha yang lebih jitu dan komited dari semua penjawat awam.

“Inisiatif segera pasca Covid-19 seperti pelaksanaan projek berimpak tinggi  dan penyaluran bantuan kepada rakyat, sudah pasti akan terencat sekiranya terdapat isu-isu rasuah dan korupsi berlaku di kalangan penjawat awam itu sendiri,”katanya.

Sementara itu, Azam yang turut hadir dalam majlis tersebut, memberitahu pemberita bahawa pihaknya telah menyiapkan kertas siasatan berkaitan kes penipuan pembelian hartanah di Melbourne, Australia oleh pegawai kanan Majlis Amanah Rakyat (MARA) yang juga bekas ahli politik pada 2015.

Sehubungan itu, pihaknya menjangkakan proses pendakwaan terhadap dua atau tiga individu itu akan dapat dijalankan dalam tempoh dua atau tiga minggu dari sekarang. “Kes hartanah MARA kita dah siapkan kertas siasatan, cuma pihak Timbalan Pendakwa Raya sedang meneliti kes berkenaan.

“Dan sekiranya, dipersetujui adalah individu yang akan dituduh di mahkamah. Pada saya kes ini adalah ‘high profile’,” katanya, yang turut memaklumkan telah membuka 27 kertas siasatan berkaitan rasuah pada Pilihan Raya Negeri (PRN) Sabah yang lepas. – Bernama

See author's posts


Ribuan penduduk larikan diri, gempa bumi kuat gegar Barat Indonesia

JAKARTA: Gempa bumi berukuran 6.9 pada skala Richter melanda wilayah barat Sumatera Barat di Indonesia pada Selasa dan berpotensi mencetuskan tsunami selain memaksa ribuan penduduk melarikan diri dari kawasan pantai.

Gempa bumi itu berlaku 3.00 pagi (waktu Jakarta) pada Selasa (2000 GMT Isnin) dengan pusat gempa berada 177 kilometer (km) barat laut daerah Kepulauan Mentawai dan kedalaman 84 km di bawah dasar laut, menurut agensi meteorologi, klimatologi dan geofizik negara itu.

Lebih 2,000 penduduk telah melarikan diri dari kawasan pantai, menuju ke kawasan lebih tinggi di daerah  Siberut Barat dan Siberut Utara di daerah Kepulauan Mentawai, kata ketua unit kecemasan dan logistik agensi pengurusan dan mitigasi bencana daerah Mentawai, Amir Ahmari.

“Gegaran kuat turut dirasai di daerah kecil Siberut Barat dan Siberut Utara. Penduduk bergegas ke kawasan yang lebih tinggi,” kata Ahmari ketika dihubungi Agensi Berita Xinhua.

Setakat ini tiada laporan awal mengenai kerosakan atau kemalangan jiwa, namun penilaian risiko maih dilakukan, katanya.

Sementara itu, jurucakap Agensi Pengurusan dan Mitigasi Bencana Negara, Abdul Muhari berkata, berdasarkan pemerhatian visual tiada kecederaan, kemalangan jiwa dan kerosakan selepas gempa itu.

Ketua agensi meteorologi, klimatologi dan geofizik Dwikorita Karnawati berkata permukaan air telah meningkat 11 sentimeter dan agensi itu meramalkan kenaikan tidak melebihi 0.5 meter. – Bernama-Xinhua

See author's posts


Mangsa banjir terima bantuan

MARUDI : Penghantaran bekalan makanan untuk mangsa banjir di 13 buah kampung di Baram berjaya dilaksanakan.

Kumpulan yang menghantar bantuan berkenaan bertolak Rabu lepas pada jam 9.00 pagi dan selamat sampai ke Marudi kira-kira jam 8.30 malam semalam.

Penghantaran melibatkan Jabatan Bomba dan Penyelamat Marudi, Rela, Angkatan Pertahanan Awam dan sukarewalan menggunakan kapal kargo.

Menurut Ketua Jabatan Bomba dan Penyelamat Malaysia, Zon 6 Miri, Law Poh Kiong, sebanyak 677 bungkusan telah dihantar kepada kampung-kampung sepanjang Sungai Baram yang terlibat banjir.

Persingghan pertama ialah ke kampung Benawa dengan 90 jumlah bungkusan disalurkan kepada penduduk kampung terbabit.

Kampung-kampung lain yang menerima bantuan berkenaan ialah Rh Vincent Tanjung Upar ( 66)  bungkusan Rh Mugang Tanjung Upar (54 ), Rh Jipun Tanjung Upar

( 30 ), Rh Gerinang Logan Tasong (14), Lubok Kulat ( 6 ), Long Maro

( 60), Kuala Tutoh (142), Long Patan ( 26), Long Pahlo ( 29) dan Long Ukok (32).

See author's posts


Bersihkan persekitaran, cegah demam denggi

Walaupun negara ketika ini sedang berperang dengan  wabak Covid-19, masyarakat dinasihatkan supaya menjaga kebersihan kawasan persekitaran bagi menangani penularan demam denggi.

Ini kerana pada Jun lalu, Kementerian Kesihatan Malaysia (KKM) menjangkakan peningkatan kes demam denggi gelombang kedua bermula awal Jun hingga September ini.

Menteri Kesihatan Datuk Seri Dr.Adham Baba dalam kenyataan sempena sambutan Hari Denggi ASEAN ke-10 pada  15 Jun  lalu berkata, sebanyak 50,511 kes dan 88 kematian akibat demam denggi dicatatkan dalam negara dari Januari 2020 sehingga 13 Jun lepas, kata Menteri Kesihatan Datuk Seri Dr Adham Baba.

Menurutnya, jumlah kumulatif kes demam denggi itu berkurang berbanding tempoh sama tahun lepas iaitu sebanyak 56,819 kes dan 88 kematian yang telah dilaporkan.

“Namun sejak lapan minggu lepas, didapati berlaku trend peningkatan dengan purata peningkatan lapan peratus seminggu.

“Berdasarkan trend itu, Kementerian Kesihatan (KKM) menjangkakan peningkatan kes demam denggi dalam gelombang kedua bermula pada awal Jun sehingga September 2020,” katanya.

Peningkatan kes tersebut menjadi peringatan kepada semua masyarakat bahawa dalam pada negara mengharungi pandemik Covid-19, virus denggi tetap perlu diperangi.

Sehubungan, orang ramai  diminta supaya mempertingkatkan tahap kebersihan di kawasan masing-masing terutamanya di mana takungan air dan tempat-tempat yang berpotensi untuk pembiakan nyamuk.

Sementara itu,  Datuk Bandar Majlis Bandaraya Miri (MBM), Adam Yii  turut menggesa masyarakat supaya mengambil langkah-langkah pencegahan untuk menangani denggi.

Katanya,kes denggi di  Miri menunjukkan peningkatan sejak Jun lalu  berdasarkan trend kes demam denggi sejak lima tahun kebelakangan ini.

“Risiko peningkatan  kes  denggi  ini  kerana kebanyakan premis tidak digunakan sejak Perintah  Kawalan  Pergerakan  (PKP) mula  dilaksanakan pada 18 Mac lalu  dan   lebih banyak sektor perniagaan kini menjalani Perintah Kawalan Pergerakan Pemulihan (PKPP) , yang bermula pada 10 Jun 2020.

“Oleh  itu, orang awam dan pemilik premis diminta membersihkan tempat-tempat yang  berpotensi  untuk  pembiakan  nyamuk  aedes seperti  tempat-tempat yang  menakung  air.

“Usaha membanteras nyamuk aedes dan demam denggi adalah tanggungjawab kita semua, sepertimana juga masyarakat telah berganding bahu bagi memutuskan penularan jangkitan wabak Covid-19,” katanya dalam satu  kenyataan  baru-baru  ini.

Sebanyak 325 kes wabak denggi dicatatkan berlaku di Miri mulai Januari hingga Julai tahun ini berbanding dengan  107 kes dicatatkan bagi tempoh yang sama pada tahun lepas.

Sebelum  PKP,  MBM dengan kerjasama pelbagai agensi berkaitan telah mengambil inisiatif  mengadakan beberapa  program gotong-royong bagi membasmi wabak denggi di kawasan-kawasan berisiko tinggi serta mempunyai kes-kes demam denggi di Miri.

APA ITU  DENGGI?

Menurut info dari Protal Rasmi MyHealth KKM, demam denggi adalah sejenis penyakit jangkitan virus yang merebak melalui gigitan nyamuk Aedes aegypti yang telah dijangkiti.

Antara gejala demam denggi adalah demam, sakit kepala, sakit otot dan sendi, lesu atau lemah badan, hilang selera makan dan ruam di kulit.

Individu  yang mengalami tanda-tanda dan menunjukkan gejala-gejala demam denggi hendaklah mendapatkan rawatan segera.

Demam denggi terdiri daripada demam denggi biasa atau demam denggi berdarah yang boleh membawa maut.

LANGKAH PENCEGAHAN  DEMAM DENGGI

Pada masa sekarang tiada vaksin untuk mengubati demam denggi.Oleh itu, amat penting bagi semua orang mengambil langkah-langkah pencegahan demam denggi.

Terdapat pelbagai jenis cara untuk mencegah demam denggi  antaranya memastikan tiada tempat pembiakan nyamuk  Aedes dengan membuang bekas yang boleh menakung air, memastikan pasu-pasu bunga sekurang-kurangnya seminggu sekali dan memastikan longkang atau parit tidak tersumbat.  Selain itu, mengambil langkah-langkah melindungi diri untuk mengelakkan gigitan nyamuk seperti memasang jaring nyamuk di tingkap dan pintu rumah bagi menghalang nyamuk daripada memasuki kediaman, memakai baju berwarna cerah dan berlengan panjang dan seluar panjang terutama apabila berada di luar rumah.

Oleh Liong Chai Ling

See author's posts


Guna teknologi majukan bidang pertanian

LAWAS: Masyarakat di kawasan Merapok di sini diseru memanfaatkan setiap ruang tanah mereka untuk diusahakan dengan aktiviti pertanian.

Sektor pertanian yang berasaskan teknologi moden mampu menghasilkan produk pertanian yang berkualiti dan mengeluarkan hasil sepanjang tahun, kata Timbalan Ketua Menteri, Datuk Amar Awang Tengah Ali Hasan.

Pertanian mampu membantu meningkatkan ekonomi keluarga dan menyumbang kepada pertumbuhan ekonomi Sarawak, katanya semasa merasmikan Community Extension Outreach Programme (CEOP) anjuran Jabatan Pertanian Bahagian Limbang di Dewan Masyarakat Kampung Bangkatan Merapok di sini semalam.

“Banyak agensi dapat membantu penduduk untuk mengadaptasi teknologi bagi meningkatkan hasil pertanian.

“Pada masa sama, tempoh pengeluaran hasil pertanian juga dapat dipendekkan dan peserta mesti meningkatkan kemahiran serta tidak melepaskan peluang yang disediakan kerajaan,” tambahnya.

Awang Tengah yang juga Menteri Pembangunan Bandar dan Sumber Asli II, turut menggesa Jabatan Pertanian dan agensi berkaitan membantu petani, penternak mahupun nelayan memilih bidang pertanian dan seumpamanya yang boleh dipasarkan.

Ini disebabkan Pusat Pengumpulan, Pemprosesan dan Pembungkusan (CPPC) bakal siap tahun depan untuk memudahkan petani tempatan memasarkan produk pertanian mereka, katanya.

Selain itu, Awang Tengah yang juga ADUN Bukit Sari merangkap Pengerusi Agensi Pembangunan Wilayah Utara (NRDA) memberitahu, NRDA juga menyediakan peruntukan khusus pembangunan sektor pertanian, ternakan dan perikanan.

Melalui NRDA, sejumlah RM25.4 juta diperuntukkan bagi tujuan menaik taraf Stesyen Ternakan Kerbau Meragang, Lembah Bio di Long Semadoh, pembinaan pembentung untuk pertanian, naik taraf stesyen perikanan Punang, pembinaan rumah menyalai tahai di Punang dan Awat-awat, menaik taraf stesyen Sanba (rusa) di Long Sebangan dan naik taraf jalan pertanian.

Seramai 150 peserta menyertai CEOP dan kursus Pertanian berkenaan.

Sementara itu Pegawai Pertanian Bahagian Limbang, Japaruddin memberitahu sejumlah RM8.2 juta diperuntukkan untuk program pertanian di Bahagian Limbang dan semasa PKP lalu menyaksikan Jabatan Pertanian Bahagian Limbang melalui Pertubuhan Peladang Kawasan Lawas membeli RM47,000 hasil tani untuk diagihkan kepada penerima bantuan makanan sepanjang PKP pertama dan kedua.

Oleh Adeng Edrus

See author's posts


Bintulu tuan rumah Malaysia MTB XCM National Championship 2022

BINTULU: Sarawak akan menjadi tuan rumah bagi penganjuran Malaysia MTB XCM National Championship 2022 (Cross Country Marathon-60KM) yang akan diadakan di pekarangan Pantai Tanjung Batu di sini pada 4 Disember depan.

Ketua Seksyen Transformasi Sosial Bahagian Bintulu mewakili Residen Bahagian Bintulu merangkap Pengerusi Jawatankuasa Petugas Pelancongan Bahagian Bintulu Sharpini Daud berkata, kejohanan ini telah didaftar oleh Persatuan Berbasikal Kebangsaan Malaysia (PKBM) dalam Kalendar Kejohanan Union Cycliste Internationale (UCI).

Jelasnya, semua kejohanan yang berdaftar dengan UCI membolehkan pelumba-pelumba negara mengumpul mata dan menaikkan ranking pelumba Malaysia.

Katanya lagi, penganjuran kejohanan seperti ini adalah selari dengan misi dan visi PKBM terutamanya Jawatankuasa MTB Kebangsaan dalam melestarikan sukan MTB di Malaysia selain menjadi acara tarikan pelancongan ke Bahagian Bintulu.

Sehingga kini dua buah negara telah mengesahkan penyertaan iaitu Chinese Taipei dan Brunei Darussalam dan beberapa buah negeri antaranya Wilayah Persekutuan Putrajaya, Selangor, Terengganu, Kelantan, Negeri Sembilan, Kedah, Sabah dan Sarawak.

Kejohanan ini adalah untuk mencari pelumba pelapis yang berpontensi untuk mewakili negara bagi Kejohanan Berbasikal Trek Asia (ACC) 2023.

Sepanjang kejohanan itu nanti, peserta akan dibawa merasai suasana kehidupan masyarakat Iban di Rumah Panjang Raymond Plen, Sungai Gelam, Sebauh.

Diadakan juga adanya aktiviti tempatan seperti persembahan ngajat, ranyai, miring akan ditunjukkan kepada yang hadir.

Turut diperkenalkan juga adalah makanan dan buah-buahan tempatan seperti Ikan Tapah,Udang Galah dan Buah Nang Chem (Nangka +Cempedak).

See author's posts


Rodiyah menang besar di Batang Sadong

KUCHING: Calon muka baharu Gabungan Parti Sarawak (GPS) bagi Parlimen Batang Sadong, Rodiyah Sapiee menang bergaya dengan majoriti 14,893 undi.

Rodiyah yang meraih 18,668 undi menewaskan Setiausaha Kerja Parti Amanah Negara (AMANAH) Sarawak, Lahaji Lahiya yang mewakili gabungan Pakatan Harapan (PH) dengan memperoleh hanya 3,775 undi.

Ternyata, jumlah majoriti diraih Rodiyah menunjukkan peningkatan 2, 565 berbanding 12, 328 majoriti pada Pilihan Raya Umum ke-14 (PRU14).

Pada PRU-14, Dato Sri Nancy Shukri memenangi kerusi itu atas tiket Barisan nasional (BN) dengan 14,208 undi, mengalahkan Othman Mustapha @ Mos dari Parti Keadilan Rakyat dan Asan Singkiro dari Parti Islam Se-Malaysia (PAS).

Oleh RYNNA SHA’ERRA

See author's posts


Kerajaan peruntuk RM20.7 bilion bagi Program PSU

KUALA LUMPUR: Program Subsidi Upah (PSU) yang diperkenalkan oleh kerajaan bagi tahun 2020 dan 2021 secara keseluruhannya bernilai RM20.7 bilion.

Menteri Kewangan, Datuk Seri Tengku Zafrul Tengku Abdul Aziz menjelaskan bagi tahun 2021, peruntukan terkini PSU ialah RM3 bilion.

“Dengan perluasan skop untuk semua syarikat terjejas oleh Perintah Kawalan Pergerakan (PKP), PSU 3.0 akan menerima penambahan peruntukan RM500 juta lagi, menjadikan jumlahnya sebanyak RM1.5 bilion di bawah pakej bantuan Perlindungan Ekonomi dan Rakyat Malaysia (PERMAI).

“Ini adalah penambahan kepada RM1.5 bilion yang diumumkan semasa Belanjawan 2021,” kata Tengku Zafrul dalam Laporan Unit Pelaksanaan dan Koordinasi Stimulus Ekonomi Antara Agensi Nasional (LAKSANA) ke-38 baru-baru ini.

Selain daripada RM3 bilion di bawah PSU 2021, kerajaan turut memperuntukkan RM3.7 bilion di bawah program penjanaan pekerjaan di bawah Belanjawan 2021 yang baharu dimulakan.

Menurut Tengku Zafrul, ini turut merangkumi program insentif pengambilan pekerja bagi majikan dan perniagaan.

Sementara itu, di bawah Kerangka Inisiatif Tambahan Khas PRIHATIN, PSU 2.0 yang diletakkan di bawah pakej KITA PRIHATIN, sehingga 15 Januari 2021, kerajaan telah menyalurkan sejumlah RM590.35 juta kepada 57,146 majikan untuk terus beroperasi dan mengekalkan penggajian bagi 475,510 pekerja.

“Seperti yang dinyatakan semasa Belanjawan 2021, PSU bersasar juga diperkenalkan bagi membantu sektor pelancongan dan peruncitan manakala kesemua sektor yang terkesan oleh pelaksanaan PKP tahun ini adalah layak untuk menerima sokongan PSU 3.0 di bawah pakej PERMAI,” kata Tengku Zafrul.

Beliau menambah, bagi PSU 1.0 di bawah Pelan Jana Semula Ekonomi Negara (PENJANA) yang masih berjalan pula, ia telah mencapai nilai penyaluran sebanyak RM12.702 bilion untuk 322,177 majikan dan 2.64 juta pekerja yang didaftarkan setakat 15 Januari.- Bernama

See author's posts


Video tular tangkap ikan Irrawaddy dapat perhatian pakar – SFC

KUCHING: Tangkapan sampingan tiga ikan lumba-lumba Irrawaddy berlaku di kawasan Rajang-Belawai-Paloh pada 2022, pakar prihatin terhadap populasi spesies terancam itu.

Dalam video di media sosial oleh Perbadanan Perhutanan Sarawak (SFC), Pegawai Pemuliharaan Mamalia Marin Malaysia Tabung Alam Sedunia (WWF) Samantha Ambie berkata, tiga tangkapan sampingan setahun adalah penting memandangkan kadar pembiakan ikan lumba-lumba Irrawaddy yang rendah.

Beliau menjelaskan bahawa ikan lumba-lumba Irrawaddy biasanya diberi makan berhampiran aktiviti perikanan di sepanjang Rajang-Belawai-Paloh, menyebabkan mamalia marin itu berisiko terperangkap dalam pukat ikan secara tidak sengaja.

Beliau berkata tangkapan sampingan adalah ancaman terbesar kepada spesies mamalia marin, termasuk ikan lumba-lumba Irrawaddy.

“Untuk menangani tangkapan sampingan, WWF-Malaysia menemu bual nelayan di sekitar kawasan itu untuk menganggarkan kematian mamalia marin, melatih nelayan untuk mengumpul data tangkapan sampingan dan melaksanakan aktiviti kesedaran.

“Rancangan masa depan termasuk mengenal pasti langkah pengurangan tangkapan sampingan untuk melindungi penduduk di kawasan itu,” kata Samantha.

Dalam perkembangan lain, Ketua Bahagian Laut SFC James Bali berkata, program kesedaran awam yang dijalankan oleh SFC dalam kalangan penduduk tempatan telah berjaya.

Beliau berkata terdapat tangkapan sampingan baru-baru ini iaitu ikan lumba-lumba tanpa sirip yang mati, dan penduduk tempatan menghubungi SFC dan agensi berkaitan untuk tindakan lanjut.

“Ini adalah petanda baik bahawa program pemuliharaan kami berjaya.

“Kami tidak boleh memulihara dan melindungi spesies dan habitat kritikalnya sahaja tanpa bantuan atau sokongan penduduk tempatan,” kata James dalam video yang sama.

Hari ini bersamaan dengan 14 April, adalah Hari Ikan Lumba-Lumba Sedunia. Ia merupakan perayaan tahunan yang didedikasikan untuk meningkatkan kesedaran tentang ikan lumba-lumba dan kepentingannya kepada ekosistem.

Hari tersebut dicipta untuk menghormati ikan lumba-lumba dan mengiktiraf kepentingan mereka di lautan dunia.

Ikan lumba-lumba terkenal dengan sifat mesra dan suka bermain mereka dan telah lama menjadi sumber inspirasi dan keajaiban bagi manusia.

Ikan lumba-lumba terkenal dengan kecerdasan, kemahiran komunikasi dan personaliti mereka yang suka bermain.

Ia juga merupakan penunjuk penting kesihatan lautan, dan kehadirannya dalam ekosistem selalunya merupakan tanda persekitaran yang sihat dan seimbang.

Oleh Mohd Neenatul Aizal

See author's posts


BKSS santunan kasih GPS

Menyedari keperitan dan kesusahan dilalui rakyat akibat pandemik Covid-19, Kerajaan Sarawak di bawah kepimpinan Datuk Patinggi Tan Sri Abang Johari Tun Openg telah mengumumkan Bantuan Khas Sarawakku Sayang (BKSS) 1.0 pada 23 Mac 2020 diikuti BKSS 2.0 pada 10 April 2020.

Secara keseluruhannya, kedua-dua pakej ini yang berjumlah RM2.25bilionbertujuan  meringankan beban kewangan rakyat, para peniaga dan industri, akibat wabak Covid-19.

Pada Mei 2020, Kerajaan Sarawak telah mengumumkan BKSS 3.0 yang mengandungi 7langkahtambahanyang lebih inklusif untuk meningkatkan kesejahteraan hidup rakyat di Sarawak.

Pakej BKSS 3.0 melibatkan suntikan dana berjumlah RM300 juta kepada ekonomi Sarawak. Suntikan dana ini merupakan perbelanjaan Kerajaan Sarawak sepenuhnya.

Di bawah pakej BKSS 4.0 pula, Kerajaan Sarawak menggariskan tujuh inisiatif bagi mengurangkan kesan pandemik Covid-19. Keseluruhan peruntukan disediakan dalam pelaksanaan tujuh inisiatif berjumlah RM104.84 juta.

Di bawah BKSS 5.0, kerajaan memutuskan 11 langkah bagi membantu rakyat Sarawak.  Ketua Menteri Sarawak mengumumkan BKSS) 5.0 ‘Meringankan Beban Rakyat’.

Kerajaan Negeri berharap pakej BKSS 5.0 yang berjumlah RM405 juta dapat membantu meringankan beban seluruh rakyat Sarawak hingga Jun.

Kerajaan Sarawak pimpinan Gabungan Parti Sarawak (GPS) kemudiannya mengumumkan 15 langkah BKSS 6.0 membabitkan perbelanjaan sebanyak RM1.4 bilion bagi meneruskan kelangsungan bantuan yang amat diperlukan rakyat akibat pelaksanaan langkah Perintah Kawalan Pergerakan (PKP), Perintah Kawalan Pergerakan Diperketatkan (PKPD) dan Perintah Kawalan Pergerakan Bersyarat (PKPB).

Premier Sarawak yang juga Pengerusi GPS, Abang Johari menegaskan, langkah-langkah itu merangkumi sembilan langkah bantuan tunai BKSS bagi Kategori Bujang dan Isi Rumah serta enam langkah pemberian diskaun.

Pengumuman pakej BKSS 6.0 oleh Kerajaan Sarawak menerusi 15 langkah berupa penerusan kelangsungan bantuan berikutan pelaksanaan PKP yang berkuat kuasa 29 Mei 2021 sehingga 11 Jun 2021.

Pakej tersebut merangkumi 8 langkah pembayaran tunai dan 7 langkah pemberian diskaun.

BKSS 7.0 pula menyediakan bantuan kewangan RM10,000 (one-off) untuk perniagaan aktif yang berdaftar di Sarawak dengan Pertubuhan Keselamatan Sosial (PERKESO) setakat 31 Disember 2021, kepada lebih kurang  40,000 perniagaan melibatkan kos RM400 juta bagi membantu kelangsungan perniagaan seperti perbelanjaan operasi, sewa dan upah pekerja terutama Perusahaan Kecil dan Sederhana (PKS).

Manakala, dalam BKSS 8.0 yang bernilai RM285.47 juta melibatkan bantuan secara tunai dan bantuan-bantuan bukan tunai bagi membantu mengurangkan beban rakyat dimana ia merangkumi enam bulan pertama 2022.

Kemudian yang terbaharu ialah BKSS 9.0 melibatkan lima pakej bantuan berjumlah RM1 bilion.

Empat langkah sedia ada dikekalkan dan tambahan satu langkah baharu diperkenalkan bagi tempoh enam bulan mulai Julai hingga Disember 2022.

Langkah yang proaktif dan pantas kerajaaan ini cerminan keprihatinan dan kepekaan Kerajaan Sarawak di bawah kepimpinan Abang Jo.

Keprihatinan menterjemahkan semangat ‘kesatuan’ dalam konteks ‘Sarawakku Sayang’ di samping pencitraan imej kekeluargaan yang erat.

See author's posts


Solat Jumaat berjemaah kini kembali

ASAJAYA: Masjid Darul Ehsan, Kampung Serpan Laut, Asajaya kini kembali mengadakan solat Jumaat secara berjemaah setelah 13 minggu tidak melaksanakannya sejak penularan wabak Covid-19.

Menurut kenyataan Jawatankuasa Kemajuan dan Keselamatan Kampung (JKKK) Serpan Laut, Asajaya, Jumaat lalu diadakan solat Jumaat yang julung kali diadakan selepas Perintah Kawalan Pergerakan (PKP).

“Solat Jumaat ini dilaksanakan mengikut garis panduan dan prosedur operasi standard (SOP) yang telah disediakan oleh Jabatan Agama Islam Sarawak (JAIS),

“Bilangan jemaah dihadkan kepada 40 orang sahaja dan kehadiran jemaah perlu direkodkan,” katanya.

Selain itu, katanya, bacaan suhu badan para jemaah juga diambil dan hanya jemaah yang sihat dan tidak mempunyai gejala demam, batuk dan selsema dibenarkan masuk.

“Solat Jumaat dilaksanakan dengan ringkas dengan menggunakan panduan baharu yang telah disediakan,

“Setiap jemaah yang hadir dikehendaki membawa sejadah sendiri, memakai penutup hidung dan mulut, mengambil wuduk terlebih dahulu dari rumah serta mengamalkan tahap kebersihan diri yang optimum,” jelasnya.

Sementara itu, Ahli Dewan Undangan Negeri (ADUN) Asajaya, Datuk Abdul Karim Rahman Hamzah menzahirkan rasa bersyukur kerana pada masa ini Solat Jumaat telah dibenarkan walaupun bilangan ahli jemaah terhad.

“Mereka perlu mematuhi SOP yang telah ditetapkan oleh pihak kerajaan demi membendung penularan virus Covid-19 dalam kalangan masyarakat setempat,” katanya yang juga Menteri Pelancongan, Kesenian dan Kebudayaan dalam hantaran media sosial, Facebook miliknya semalam.

Oleh Diyana Samsuddin

See author's posts


88 asnaf terima bantuan

KUCHING: Walaupun jaraknya lebih 35 kilometer dengan
menggunakan jalan darat dan terletak di kawasan pentadbiran Majlis Perbandaran
Padawan (MPP), sebanyak 88 orang golongan asnaf di Kampung Tanjong Bako tidak
pernah dilupakan.

Menurut Ahli Dewan Undangan Negeri (ADUN) Demak Laut, Dr.
Hazland Abang Hipni, sumbangan bantuan berupa makanan dan minuman ini adalah
menyeluruh kepada semua golongan asnaf yang berdaftar dengan e-kasih di kawasan
Dewan Undangan Negeri (DUN) Demak Laut.

“Dalam Perintah Kawalan Pergerakan (PKP) ini, pergerakan
masyarakat adalah terhad dan orang ramai harus mematuhi arahan ini bagi
mencegah penularan wabak Covid-19.

“Jangan keluar rumah sekiranya tidak mempunyai urusan dan
waktu yang dibenarkan keluar rumah adalah bermula jam 7.00 pagi hingga jam 7.00
malam sahaja,” katanya.

Bagi golongan asnaf, bantuan ini bertujuan meringankan
beban mereka yang terpaksa duduk di rumah dan ada di kalangan mereka yang
hilang mata pencarian disebabkan tidak dibenarkan melakukan kerja harian.

“Orang ramai diminta untuk tidak terus mempercayai
maklumat yang ada di dalam media sosial tanpa menyelidiknya terlebih dahulu.

“Ketika ini maklumat di media sosial sangat banyak dan
sukar untuk memastikan sama ada ianya benar atau tidak,” jelasnya lagi.

Justeru, orang ramai diminta untuk menyelidik terlebih
dahulu dan hanya memastikan maklumat benar dan tepat sebelum dikongsi kepada
ahli keluarga dan rakan yang lain.

“Untuk
memberikan maklumat terkini mengenai keadaan semasa COVID-19 di Sarawak atau
Malaysia, boleh dapatkan terus di Facebook Page Hazland Hipni dan Facebook Page
DUN N05 Demak Laut,” tambahnya.

See author's posts


Ancaman bom sasar Kompleks Sukan Jamsil Seoul

KOMPLEKS Sukan Jamsil

SEOUL: Kira-kira 1,000 orang dipindahkan selepas seorang lelaki berusia dalam lingkungan 20-an mengugut untuk meletupkan Kompleks Sukan Jamsil di selatan Seoul pada Ahad.

Lelaki itu mendakwa sebagai pejuang Daesh dan memuat naik satu catatan di internet mendakwa dia akan meletupkan tiga bom di kompleks sukan itu, menurut agensi berita Yonhap memetik Balai Bomba Seoul Songpa.

Laporan polis mengenai ancaman itu dibuat pada 10:.19 pagi, kata pegawai.

Sebanyak 14 kenderaan dan 58 anggota polis dikerah memindahkan kira-kira 1,000 peserta yang sedang membuat persiapan bagi sambutan Seoul Festa, iaitu festival pelancongan tahunan, di kompleks itu.

Turut dibawa keluar ialah pemain besbol pofesional pasukan LG Twins yang menjalani latihan di kompleks itu, menurut laporan itu lagi.

Polis melakukan siasatan menyeluruh di kompleks itu tetapi tidak menemui sebarang bahan letupan.

Polis mengesahkan bahawa seorang lelaki berusia 20-an yang tinggal di Goyang, utara Seoul, membuat hantaran itu selepas menjejaki alamat IP, tetapi tiada sebarang tangkapan dibuat memandangkan dia mengalami masalah mental. – Bernama

See author's posts


PKP: Penduduk mula terasa tertekan

VALENTINE NGUMBANG

SIMANGGANG: Tekanan akibat penguatkuasaan Perintah Kawalan Pergerakan
(PKP) kian meningkat dalam kalangan penduduk apabila arahan itu telah
dilanjutkan oleh kerajaan sehingga 12 Mei ini.

Ini kerana lanjutan arahan penguatkuasaan PKP telah
menimbulkan masalah dalam kalangan penduduk lebih-lebih lagi buat mereka yang
menghadapi kesukaran untuk mendapatkan keperluan makanan pada waktu sukar ini.

Atas sebab itu, dua pertubuhan bukan kerajaan (NGO) dalam
bandar ini telah pun mengambil inisiatif bersama untuk melancarkan Program
Pengedaran Bahan Keperluan Semasa PKP untuk golongan memerlukan yang bermula
semenjak Isnin lepas.

“Menerusi program ini, pihak kami iaitu Pertubuhan
Meninggikan Akhlak atau Chee Chuan Khor Simanggang dan Kesatuan Soon Heng
Simanggang telah pun memulakan agihan bantuan makanan kepada 700 Ketua Isi
Rumah (KIR) di sini.

“Para sukarelawan telahpun mengagih bantuan ke rumah
penerima dengan kesemua KIR tersebut sudah pun melakukan pendaftaran terhadap
kami sebelum bermula program berkenaan,” kata Presiden Chee Chuan Khor Simanggang, Temenggung Kueh
Aik Seng.

Beliau berkata demikian ketika ditemui media sebaik
sahaja tamat melancarkan Program Pengedaran Bahan Keperluan Semasa PKP tersebut
bertempat di bangunan Pertubuhan Chee Chuan Khor Simanggang dalam bandar ini
semalam.

Selain itu Kueh turut menasihatkan penduduk dalam bandar
ini agar sentiasa tabah mengharungi penguatkuasaan PKP dan memanfaat sebaik
mungkin bantuan yang diterima oleh mereka daripada agensi kerajaan.

“Kepatuhan kita terhadap PKP adalah amat penting.
Walaupun penguatkuasaan PKP ini dilanjutkan tempohnya sehingga 12 Mei namun ia
amat penting dalam menyekat penularan pandemik Covid-19 dalam kalangan penduduk.

“Kesukaran disebabkan oleh arahan ini sememangnya
difahami oleh ramai pihak. Namun ia adalah lebih baik daripada membiarkan virus
ini terus merebak sehingga meragut nyawa ahli keluarga dan sahabat handai
tersayang kita kelak,” kata beliau.

Hadir sama ialah Penasihat Chee Chuan Khor Simanggang dan
Kesatuan Soon Heng Simanggang, Kho Min Hua, Setiausaha Kesatuan Soon Heng
Simanggang, Goh Kaw Sze, Timbalan Ketua Wanitanya, Tay Chung Gek dan beberapa
ahli jawatankuasa tertinggi dari kedua-dua pertubuhan itu.

Menerusi program berkenaan, kedua-dua pertubuhan tersebut
bertindak mengagih bantuan makanan berupa beras 10 kilogram, mee segera, produk
minuman berjenama VICO, gula dan biskut kepada penerima.

See author's posts


Komited bantu promosi pelancongan Sarawak

BALAI RINGIN: Kerajaan Sarawak komited menjadikan bidang pelancongan sebagai sebahagian usaha untuk meningkatkan sosio-ekonomi rakyat negeri ini.

Menteri Muda Belia dan Sukan Sarawak Datuk Snowdan Lawan berkata, hal ini kerana Kerajaan Negeri juga mahu mempromosikan Sarawak sebagai destinasi yang mesti dilawati dan menawarkan pengalaman yang tidak dapat dilupakan oleh para pelancong.

“Kerajaan Negeri komited untuk meneroka pelancongan sebagai sebahagian daripada usaha meningkatkan sosio-ekonomi dan mewujudkan lebih banyak peluang perniagaan bagi penduduk tempatan.

“Justeru, adalah tepat program Kajian Lapangan Pembangunan Produk Pelancong dilaksanakan untuk memberi faedah kepada penduduk tempatan,” katanya.

Beliau berkata demikian ketika Majlis Perasmian Penutupan Program Kajian Lapangan Pembangunan Produk Pelancongan di Depo Balai Ringin, baru-baru ini.

Tambahnya, projek ini adalah inisiatif dari Kerajaan Sarawak di bawah program Integrated Regional Samarahan Development Agency (IRSDA) yang melibatkan Pejabat Residen Samarahan, UNIMAS dan UiTM yang bertujuan untuk menerajui dan meningkatkan pembangunan di Bahagian Samarahan, termasuk Balai Ringin.

“Kajian lapangan pembangunan produk pelancong dilaksanakan untuk mengenal pasti produk pelancongan yang sedia ada dan berpotensi untuk dibangunkan di kawasan ini,” ujarnya.

Beliau yang juga Ahli Dewan Undangan Negeri (ADUN) Balai Ringin itu menambah, program pembangunan pelancongan itu akan meningkatkan pertumbuhan dan pendapatan ekonomi masyarakat di kawasan Balai Ringin.

“Kerajaan Negeri sentiasa prihatin kepada kesejahteraan rakyat dan sentiasa menggalakkan pelaburan dan pembabitan masyarakat yang dapat menjana peluang kerja baharu dan pendapatan yang tinggi kepada rakyat.

“Kita akan terus menyokong dan menggalakkan komuniti tempatan untuk menceburi diri dalam bidang pelancongan bagi menarik kedatangan pelawat dari seluruh dunia,” jelasnya.

Oleh Nur Ain Otsman

See author's posts


Jangan persoal MA63

PEGUAM Datuk Zaid Ibrahim dalam video dimuat naik di facebooknya baru-baru ini mempersoalkan mengapa Kerajaan Perpaduan memberi fokus kepada Sarawak dan Sabah terutama bab ‘perkongsian pendapatan’, sedangkan ia tidak dilaksanakan untuk negeri-negeri di Semenanjung.

Beliau menyarankan ditubuh jawatankuasa khas untuk melihat kepentingan negeri-negeri di Semenanjung, dalam usaha juga untuk menyelesaikan masalah Sabah dan Sarawak.

“Memanglah kita banyak ahli politik nak selesai isu Sabah Sarawak ini, tetapi nak selesai, kita harus adil dengan Semenanjung. Sabah, Sarawak masuk Malaysia bukan kita paksa, ada Suruhanjaya Cobbold yang tanya orang sana, nak masuk Malaya ke? Mereka kata ‘ya’ tetapi tiada siapa tanya kita pun di Semenanjung, Malaya dulu,” katanya dalam video itu.

Dipercayai Zaid merujuk kepada pengumuman Perdana Menteri, Datuk Seri Anwar Ibrahim baru-baru ini mengenai peruntukan khas yang diberikan kepada Sarawak berdasarkan Perkara 112D Perlembagaan Persekutuan, kini ditingkatkan kepada RM300 juta setahun berbanding RM16 juta yang diterima sebelum ini.

Menurut Anwar jumlah itu diperuntukkan sebagai langkah awal bagi menyelesaikan tuntutan mengikut Perkara 112D sebelum formula awal itu diperinci serta dicerakinkan semula supaya ia dapat terus diguna pakai, untuk memastikan Sarawak dan juga Sabah mendapatkan peruntukan yang wajar pada masa depan.

Naib Presiden Parti Pesaka Bumiputera Bersatu (PBB), Dato Sri Abdul Karim Rahman Hamzah ketika diminta mengulas menyatakan selama ini Semenanjung mendapat manfaat dengan segala bentuk pembangunan.

“Itu yang masih kurang. Jika Zaid Ibrahim datang ke Sabah dan Sarawak, tengoklah sendiri keadaan betapa jauh ketinggalan dari segi infrastruktur, dari segi jalan raya, klinik-klinik desa dan sekolah daif yang masih begitu banyak,” katanya kepada penulis.

Malah beliau menempelak Zaid yang menyatakan Sabah dan Sabah masuk Malaysia, tetapi hakikatnya kedua-dua negeri ini bersama Tanah Melayu dan Singapura membentuk Malaysia pada 1963.

Pendapat itu disokong Timbalan Menteri di Jabatan Premier Sarawak (Hal Ehwal Korporat, Penerangan dan Ukas), Datuk Abdullah Saidol kerana Sarawak tidak pernah ‘masuk’ Malaysia dan ia sebuah wilayah yang bersama Sabah dan Persekutuan Tanah Melayu menubuh Malaysia melalui Perjanjian Malaysia 1963 (MA63).

“Zaid sebagai seorang peguam dan ahli politik berpengalaman, saya menjangka akan mendengar pendapat yang lebih bernas daripada beliau terutama perkara melibatkan MA63 atau apa-apa yang berkaitan dengan peruntukan Perlembagaan Persekutuan,” katanya.

Pensyarah Kanan Fakulti Sains Sosial dan Kemanusiaan UKM, Prof Madya Dr Novel anak Lyndon pula berkata isu fundamental ialah pembentukan Malaysia hasil tiga entiti dan saranan Suruhanjaya Cobold sebagaimana yang terkandung dalam MA63.

“Apa jua yang terkandung dalam MA63 bukan sahaja perlu dihormati tetapi perlu diterjemahkan dalam bentuk pelaksanaan,” katanya.

Hakikatnya, Zaid seolah-olah mahu mendapat ‘political mileage’ dengan membangkit isu yang tidak sepatutnya diungkit kerana sudah termaktub dalam MA63 dan kesudiaan Kerajaan Pusat untuk menanganinya.

Seperti kata Abdul Karim, Sarawak sudah merdeka 60 tahun tetapi kemajuan pembangunan tidak setara jika dibandingkan dengan Semenanjung Malaysia.

“Perkara macam inilah yang perlu diperhatikan agar tidak terus meneruskan tertunggak di belakang. Saya percaya Anwar Ibrahim sebagai pemimpin yang telah melalui banyak pancaroba dalam kerjaya politiknya dapat merasakan nadi rakyat di Semenanjung dan Sabah, Sarawak,” katanya.

Bagi Abdullah Saidol, anak Sarawak akan terus menyokong setiap usaha untuk melindungi dan menuntut hak serta kepentingan Sarawak seperti yang tersurat dalam MA63 dan yang termaktub dalam Perlembagaan Persekutuan.

“Kalau Zaid benar-benar ingin mempertahan hak negeri beliau dan kepentingan orang Melayu, itu hak dia, tapi jangan sentuh dan mempersoalkan hak dan kepentingan Sarawak,” katanya yang juga seorang peguam sebelum ini, kepada penulis.

Dr Novel pula berkata, meskipun isu utama yang cuba dibahaskan ialah ketidakadilan pengagihan kek ekonomi, agihan itu perlu dijadikan sebagai agenda nasional dan bukannya agenda parti atau individu.

“Mungkin apa yang dicadangkan oleh Zaid melalui penubuhan jawatankuasa khas untuk melihat kesenjangan ekonomi dan sosial adalah sesuatu yang baik, namun perlu ada tekad politik merentasi fahaman politik kepartian,” katanya.

Beliau juga tidak bersetuju apabila Zaid menggunakan istilah ‘buli’ kononnya negeri-negeri di Semenanjung kena ‘buli’ oleh Kerajaan Perpaduan apabila tumpuan kini diberi kepada Sarawak dan Sabah.

“Saya tidak bersetuju dengan istilah buli kerana isu fundamentalnya ialah penbentukan Malaysia hasil tiga entiti,” katanya.

Dalam video itu, Zaid turut mempertikai penolakan Ketua Menteri Sabah terhadap penguatkuasaan Akta Laut Wilayah 2012 (Akta 750) yang mengehadkan sempadan maritim negeri sehingga tiga batu nautika (5.5 kilometer) sahaja dari pantai.

“Kita di Kelantan nak minta duit minyak pun tak boleh. Sebab apa? Kerajaan Persekutuan kata ‘ohh… perairan negeri cuma tiga batu nautika. Jadi kita tak dapat wang ihsan, royalti,” kata Zaid.

Untuk isu ini, Abdul Karim berkata Zaid tidak boleh membuat perbandingan bagaimana perasaan orang di Kelantan, Selangor atau negeri lain di Semenanjung kerana perjanjian MA63 bukan ditandatangani oleh negeri-negeri terbabit.

“Sebaliknya ia ditandatangani oleh wakil wilayah Malaya, Singapura, Sabah dan Sarawak.

“Sebab itulah kalau kita lihat dalam Perlembagaan Malaysia, ada memberi kelebihan kepada hak-hak Sabah dan Sarawak kalau dibandingkan dengan negeri-negeri lain,” kata Menteri Pelancongan, Industri Kreatif dan Seni Persembahan itu.

Oleh sebab itu kata beliau, perkara ini tidak perlu diungkit kenapa Sabah dan Sarawak memohon sehingga melebihi 200 batu nautika walhal Kelantan hanya dapat tiga batu nautika.

“Ini kerana kalau kita lihat untuk seluruh wilayah Malaya yang ada satu Kerajaan Pusat yang menjaga pada masa itu. Sabah dan Sarawak pun ada kerajaannya sendiri,” katanya.

Bagaimanapun, Abdullah Saidol bertanya mengapa Zaid ketika menjadi Menteri Undang-Undang sebelum ini tidak bercakap mengenai semua perkara itu.

“Dia pernah berkhidmat dalam Kerajaan Persekutuan, keluar masuk sebagai ahli dalam beberapa parti besar seperti UMNO, PKR dan DAP.

Beliau juga pernah menjadi Menteri di Jabatan Perdana Menteri yang memegang portfolio undang-undang.

“Kenapa dulu dia tidak bercakap tentang peruntukan dana yang ‘adil atau tidak’ terutama untuk Kelantan, negeri kelahiran beliau?

Kenapa mempersoalkan kedudukan Sarawak dalam Malaysia?” katanya.

Menurut Abdul Karim lagi, Zaid sebagai peguam patut lebih arif berkenaan dengan semua perkara ini.

“Ya.. Zaid juga berbicara mengatakan memohon untuk mendapat ‘perjanjian yang adil’. Biar saya tanya beliau.. adakah Sarawak dan Sabah diberi keadilan  bertahun-tahun selama ini? Setelah mencapai kemerdekaan 60 tahun lalu, apakah kami diberi layanan yang adil?,” katanya.

Katanya, Zaid perlu datang ke Sarawak dan Sabah, pergi ke kawasan pedalaman, lihat sekolah, jalan raya, klinik desa dan sebagainya.

“Mengapa semua kemudahan prasarana ini di Sabah, Sarawak begitu perit sekali, begitu daif sekali kalau dibandingkan dengan apa yang dapat kita lihat di Malaya?

“Di manakah ‘fair deal’ yang saudara Zaid nak perkatakan di sini. Adakah apabila kerajaan Anwar Ibrahim baru saja nak memberi RM1 bilion untuk menaik taraf kawasan sempadan supaya tidak ditembusi oleh penceroboh, terus saudara Zaid melompat mengatakan bahawa, kerajaan (pusat) terlalu beri fokus kepada Sabah dan Sarawak?.

“Saya harap perkara macam ini, biar Anwar Ibrahim menguruskannya. Jangan cuba jadi hero. Kepada Zaid, anda gagal dalam kerjaya politik. Jangan main sentimen macam ini,” katanya.

* Penulis adalah Penasihat Editorial Eksekutif Utusan Sarawak

See author's posts


KKM bentuk masyarakat harmoni

BINTULU: Penganjuran program Merdeka@Komuniti Keluarga Malaysia (KKM) adalah bertujuan mengeratkan lagi hubungan masyarakat berbilang kaum, agama dan bangsa ke arah pembentukan sebuah negara yang bersatu padu serta harmoni.

Timbalan Menteri Infrastruktur dan Pembangunan Pelabuhan Datu Majang Renggi berkata, sambutan Hari Kebangsaan dan Hari Malaysia tahun ini yang bertemakan ‘Keluarga Malaysia Teguh Bersama’ dilihat amat bersesuaian dengan iltizam dan konsep keharmonian sebuah keluarga besar berteraskan keterangkuman, kebersamaan dan kesyukuran.

“Sebagai tanda simbolik persamaan dan persefahaman Keluarga Malaysia, kita mengadakan Konvoi Merdeka@KKM yang mana gabungan dari tiga komuniti di Samalaju di bawah seliaan Jabatan Penerangan Malaysia (JaPen) Daerah Bintulu.

“Selain daripada mengibar Jalur Gemilang, cara lain untuk membuktikan cinta kepadanegara adalah mengamalkan nilai-nilai murni dan toleransi serta mendukung segala inisiatif kerajaan dan amalan menyebarkan berita yang benar dan sahih,” katanya.

Beliau berkata demikian ketika berucap merasmikan Program Merdeka@KKM Pudayan, Similajau dan Iran Suai di Tamu Kampung Ulu Nyalau di sini, semalam.

Justeru itu, Datu Majang yang juga Ahli Dewan Undangan Negeri (ADUN) Samalaju menyeru seluruh penduduk setempat untuk bersama-sama mempertahan kemerdekaan dan kedaulatan Negara Malaysia dan mengamalkan konsep Keluarga Malaysia.

Dalam pada itu, Pegawai Penerangan Daerah Bintulu Pauline Sating berkata, salah satu objektif program tersebut adalah untuk menggelora semangat patriotik dan cintakan negara.

“Ia juga meningkatkan kesedaran dan penghayatan kemerdekaan negara dalam kalangan Malaysia terutamanya komuniti setempat.

“Bukan itu sahaja, program ini turut menjadi platform kepada JaPen dalam menghebahkan maklumat dan kempen yang dilaksanakan oleh kerajaan,” ujarnya.

Oleh CAROLYNE UTIH

See author's posts


Parti PBB perlu pemimpin, ahli setia

MIRI : Parti Pesaka Bumiputera Bersatu (PBB) Sarawak memerlukan ahli dan pemimpin yang setia kepada parti tidak kira ketika dalam keadaan susah atau senang.

Ketua Menteri merangkap Yang Di-Pertua parti PBB, Datuk Patinggi Abang Johari Tun Openg berkata, ahli-ahli parti perlu percaya kepada asas perjuangan ketika berdepan pelbagai ujian supaya agenda untuk memajukan Sarawak dapat diteruskan.

Ahli dan pemimpin harus memperkuatkan parti dan tidak mudah kecewa atau merajuk sekiranya tidak terpilih dalam apa-apa jawatan, katanya ketika menyampaikan amanat pada Konvensyen Khas PBB Sarawak Zon Utara di sebuah hotel di sini, semalam.

“Pada tahun 1987, ketika kami menghadapi krisis dalaman, saya dan beberapa pemimpin lain tetap taat kepada parti PBB sementara yang lain pergi meninggalkan kami.

“Ini tidak seharusnya berlaku, kita berjuang, kita kena taat, kita dalam parti memang ada “up and down”, saya pun pernah “down, saya tidak  keluar, saya taat kepada kepimpinan.

“Tidak macam segelintir ahli bila kecewa , keluar (parti). Apakah erti perjuangan sebegini?

“Dalam PBB, kita  berjuang bukan untuk peribadi tetapi kita berjuang untuk masa depan Sarawak,” katanya yang juga Pengerusi Gabungan Parti Sarawak (GPS).

Abang Johari berkata, ahli dan pemimpin parti seharusnya menyelesaikan masalah dalaman dengan baik, bukannya bertindak keluar parti.

“Saya kata sebegini dengan ikhlas kerana lihatlah apa yang berlaku di Semanjung Malaysia hari ini, bila pecah belah, buka parti baru, keluar dari parti itu buka lagi parti baru. Apa erti macam ini?.

“Kita dalam PBB, kita kerjasama dalam semangat GPS kerana parti ini wadah-wadah perjuangan mempertahankan hak orang Sarawak.

“Kalau kita ada masalah sikit-sikit, kita selesaikan dalam keluarga GPS. Begitu juga dengan PBB, saya doakan PBB akan menjadi teguh dan kita menyumbangkan apa jua fikiran dan semangat yang baik untuk masa depan anak cucu kita,” katanya.

Pada konvenysen tersebut, Abang Johari bersama pemimpin dan ahli PBB melafazkan ikrar setia yang diketuai oleh Naib Yang Di-pertua PBB merangkap Timbalan Speaker Dewan Undangan Negeri Sarawak, Dato Gerawat Gala.

Oleh Liong Chai Ling

See author's posts


BANK BERGERAK KE DESA

KUCHING: Masyarakat luar bandar dapat menikmati perkhidmatan perbankan di kawasan masing-masing tanpa perlu pergi ke pusat-pusat bandar menerusi ‘Bank Bergerak’ selepas ini.

Majlis pelancaran ‘Perkhidmatan Bank Bergerak’ itu telah dirasmikan oleh Ketua Menteri Datuk Patinggi Abang Johari Tun Openg, semalam.

“Sekali lagi, saya membuktikan, apa yang saya janji dan umumkan telah dilaksanakan, bukan omong kosong,” katanya, pada sidang media selepas melancarkan ‘Perkhidmatan Bank Bergerak’ ke Kawasan Luar Bandar Sarawak di Pekarangan Dewan Undangan Negeri (DUN) Lama, di sini semalam.

Tambahnya, Kerajaan Sarawak amat prihatin terhadap keperluan seluruh rakyat untuk mendapatkan akses kepada perkhidmatan perbankan.

“Hasrat kita adalah untuk mengembangkan perkhidmatan bank ke setiap pelosok Sarawak.

“Namun demikian, untuk membuka cawangan bank secara fizikal di lebih daripada 6,000 penempatan di Sarawak yang bertaburan adalah amat sukar.

“Selain daripada cabaran fizikal, kita juga menghadapi kekangan dari segi skala ekonomi untuk bank-bank menyampaikan perkhidmatannya secara komersil di setiap penempatan di seluruh Sarawak,” jelasnya.

Menyedari pentingnya perkhidmatan bank ini, ia telah mencetuskan idea beliau (Abang Johari) untuk mengusahakan inisiatif ini.

“Ini penting kerana ia dapat memperluaskan perkhidmatan perbankan khususnya di kawasan luar bandar yang terpencil,” jelasnya.

Oleh NUR AIN OTSMAN

See author's posts


Amukan gajah liar, peniaga buah rugi RM1,000

JOHOR BAHRU: Seorang peniaga wanita mengalami kerugian kira-kira RM1,000 selepas kedai buah-buahannya diserang dua ekor gajah liar di Batu Mawai, Kota Tinggi, malam Jumaat lepas.

Ketua Polis Daerah Kota Tinggi Superintenden Hussin Zamora berkata, kejadian berlaku kira-kira 8.00 malam ketika mangsa berusia 52 tahun itu sedang berniaga buah-buahan sebelum dua ekor gajah liar secara tiba-tiba meluru ke arah kedainya.

“Kejadian amukan oleh seekor gajah betina dan anaknya itu telah dimaklumkan kepada Jabatan Perhilitan untuk tindakan lanjut,” katanya dalam kenyataan di sini, semalam.

Katanya, berdasarkan siasatan, kawasan tersebut merupakan laluan gajah liar dan sebelum ini pernah dilaporkan kejadian seorang maut akibat diserang mamalia itu.

Jumaat lepas tular di media sosial beberapa rakaman video yang memaparkan seekor gajah berkeliaran di jalan raya di Kota Tinggi, pada waktu puncak.

Kejadian tersebut menyebabkan pengguna jalan raya terpaksa memperlahankan kenderaan demi keselamatan. – Bernama

See author's posts


Guru didesak mengajar

KUCHING: Seramai 6, 987 guru di negeri ini ‘didesak’ mengajar subjek matematik dan sains.

Menteri Pendidikan, Sains dan Penyelidikan Teknologi Datuk Amar Michael Manyin Jawong berkata, ini disebabkan kurangnya guru  terlatih dan boleh mengajar kedua-dua subjek berkenaan.

“Guru yang ‘didesak’ mengajar subjek matematik seramai 2, 995 manakala untuk sains (3, 992 guru).

“Mereka tidak dilatih dalam mata pelajaran berkenaan tetapi ‘terdesak’ mengajar oleh kerana kita kekurangan guru dalam subjek tersebut,” katanya.

Beliau berkata demikian ketika Majlis Pelancaran Buku Model STEM IR4.0 Peringkat Menengah di Auditorium Tun Ahmad Zaidi Adruce, IPG Kampus Batu Lintang, di sini semalam.

Tambahnya, sekiranya guru-guru ini tidak mempunyai tahap kesediaan untuk mengajar subjek tersebut, mereka mungkin tidak berupaya melaksanakan tugas mendidik dengan baik.

“Oleh itu, kita akan melatih kira-kira 3, 000 guru selama enam bulan dalam usaha meningkatkan prestasi pelajar di semua sekolah rendah khasnya di luar bandar,” ujarnya.

Kata Manyin, latihan ini akan dilaksanakan pada bulan hadapan dengan kerjasama Insitut Perguruan di negeri ini.

Oleh Nur Ain Otsman

See author's posts


Santai hujung minggu di Taman Rekreasi Ranchan

Bagi warga Kuching atau Serian, nama Taman Rekreasi Ranchan mungkin biasa didengari, malah mungkin ramai yang pernah berkunjung ke sini.

Terletak di Serian, kira-kira 60 kilometer dari bandar raya Kuching, ia merupakan salah satu  lokasi perkelahan popular, terutama pada hujung minggu atau hari cuti laim.

Jika memandu dari Kuching, perjalanan hanya mengambil masa sekitar 45 minit. Tidak sukar untuk mencari lokasinya kerana ia terletak berhampiran laluan lebuh raya Pan Borneo serta terdapat papan tanda jalan untuk dijadikan panduan mudah.

Satu tarikan utama di sini ialah kolam dan air terjun Ranchan yang merupakan salah satu daripada 10 air terjun semula jadi di Sarawak.  Justeru bukan menghairankan jika ia menjadi pilihan warga kota dan desa untuk bersantai, terutama pada hujung minggu.

Bagi yang pernah mandi-manda di kolam dan air terjun ini, pastinya tidak akan melupakan keindahan semula jadi di sini.  Dengan batu-batu kerikil di dasar kolam, air yang jernih dan sejuk serta persekitaran hutan yang sunyi dan mendamaikan, ia memang tempat sesuai untuk menyegarkan kembali minda dan badan.

Malah deruan lembut air yang mengalir sudah cukup untuk mententeramkan jiwa yang resah, apatah lagi jika berjalan-jalan melewati kawasan hutan yang dingin dan menghirup udara segarnya.

Kawasan ini juga biasa menerima lawatan daripada ahli-ahli akademik yang ingin membuat penyelidikan tentang flora dan fauna di sekitarnya.

Bersantai bersama keluarga tidak akan lengkap jika tidak mengadakan sesi makan-makan.  Aktiviti BBQ boleh dilakukan di sini kerana pihak pengurusan taman ada menyediakan tempat khas untuk tujuan ini.

Disebabkan lokasinya yang terletak di dalam laluan ke bahagian tengah dan utara Sarawak, biasanya ia dijadikan lokasi persinggahan untuk pemandu yang ingin melepas lelah atau rasa mengantuk.

Ini tidak menjadi masalah kerana tempat letak kenderaan tersedia dengan banyak.  Malah di sini disediakan banyak kemudahan seperti tandas , pondok rehat, kedai makan, bangku dan sebagainya.

Bagi yang datang ke sini hanya untuk menenangkan fikiran atau menikmati alam semula jadi, ada banyak yang dapat dilihat.  Dari batuan yang membentuk sistem kolam dan air terjun hinggalah tumbuh-tumbuhan menjalar dan Hutan Hujan Tropika yang memayungi kawasan ini.

Oleh Cheryl Law

See author's posts


364 pelajar tiga sekolah menengah hadiri peperiksaan diagnostik

SIBU: Seramai 364 pelajar dari tiga sekolah menengah dalam kawasan Dewan Undangan Negeri (DUN) Nangka menghadiri peperiksaan diagnostik untuk kelayakan ke Program STEM50 kohort kedua yang akan dijadualkan bermula bulan depan.

Pengerusi Sekretariat Pendidikan Stem dan Kemahiran Profesional (StemPro) DUN Nangka, Abg Fairul Syarmil Abg Mohamad berkata, sekolah terbabit ialah Sekolah Menengah Kebangsaan (SMK) Agama, SMK Kampung Nangka dan SMK Jalan Oya.

“Peperiksaan ini adalah untuk memilih 50 pelajar terbaik dari setiap sekolah untuk menjadi peserta Program STEM50,” katanya dalam kenyataan.

Katanya, setiap pelajar akan menjalani empat kertas ujian iaitu Matematik Kertas 1 dan 2 serta Sains Kertas 1 dan 2, dan setiap pelajar diberi masa satu jam untuk menjawab setiap kertas soalan yang disediakan oleh Pejabat Pendidikan Bahagian Sibu.

“Program STEM50 yang melibatkan 150 pelajar Tingkatan 1 ini adalah satu usaha bagi menarik minat lebih ramai pelajar memasuki aliran Sains apabila melangkah ke Tingkatan 4 nanti.

“Program STEM50 ini adalah kerjasama Pusat Khidmat Nangka, Kementerian Pendidikan, Inovasi dan Pembangunan Bakat Sarawak dan disokong oleh Yayasan Sarawak dan Kementerian Pendidikan Malaysia,” katanya.

Abg Fairul Syarmil berkata bagi pelajar terpilih kelak, mereka akan diberikan pengalaman menyertai program intensif yang dibahagikan kepada empat komponen utama iaitu kelas tambahan, aktiviti STEM, kuiz penilaian dan lawatan sambil belajar.

“Program ini akan berjalan sepanjang tahun dengan aktiviti STEM akan turut disokong oleh beberapa agensi antaranya Sibu Digital Innovation Hub, Pustaka Negeri Sarawak dan Universiti Teknologi Sarawak.

“Ketiga-tiga agensi ini akan membantu melaksanakan aktiviti STEM seperti penggunaan pencetak 3D, pengenalan kemahiran pengaturcaraan komputer selain turut diberikan akses untuk menggunakan pelbagai peralatan sains dan teknologi yang ada di UTS,” katanya.

Oleh RAIHAN OMERA KAUSAR

See author's posts


Skuad Sri Aman mula berlatih Rabu ini

SKUAD Sri Aman FA akan kembali memulakan latihan pada 13 Oktober (Rabu) ini bagi persediaan mengharungi saingan Liga SSC-FAS.

Pengurus pasukan Sri Aman FA, Awang Putrayusrie Awang Redzuan berkata pasukannya akan bersiap sedia menghadapi cabaran menentang Sibu FA 30 Oktober ini di Sibu.

“Kita telah merancang untuk memulakan latihan bermula Rabu ini di Padang Kompleks Sukan Sri Aman, dan jika pemain kembali bersama pasukan nanti, komitmen dan persefahaman meningkat dalam usaha memperkasakan pasukan selepas hampir lima bulan liga ditunda sejak Mei lalu.

“Kita hanya ada masa dua minggu untuk adakan latihan singkat ini, dan pemain perlu bekerja keras dalam tempoh itu dan pemain perlu memberi tumpuan kepada kecergasan atau fizikal mereka,” katanya kepada Utusan Sarawak semalam.

Awang Putrayusrie turut menuntut barisan pemainnya memberikan aksi yang lebih padu selepas penyambungan semula Liga SSC-FAS ini.

Katanya anak didik ketua jurulatih, Sufian Ibrahim dan dibantu Ramos Sari dan Ramles Sari itu kini berada dalam ‘mood’ terbaik dalam bersedia memastikan pasukan itu terus mendahului carta Zon Tengah Sarawak.

“Sudah tentu kita mahu meneruskan momentum kemenangan selepas rehat panjang sejak menewaskan Sarikei FA 2-0 di gelanggang lawan pada 3 April lalu.

“Saya percaya pemain juga memiliki misi yang serupa untuk memburu kemenangan pada baki perlawanan lain selepas ini,” ujar Awang Putrayusrie.

See author's posts


Tiada ACD di Penjara Pusat Sibu

SIBU: Tidak ada operasi pengesanan kes aktif (ACD) dalam kalangan tahanan tetap di Penjara Pusat Sibu berikutan 42 kes positif yang dikesan di penjara tersebut hanya melibatkan tahanan baharu, kata Penyelaras Jawatankuasa Pengurusan Bencana Bahagian Sibu (JPBBS) Dr. Annuar Rapa’ee.

Jelasnya, kes positif hanya melibatkan tahanan baharu yang sedang dalam proses peralihan (transit) sebelum mereka ditempatkan di dalam penjara utama.

“Mereka tidak berhubungan rapat dengan tahanan tetap kerana mereka ditempatkan di pusat transit.

“Mereka terpisah dari tahanan tetap,” katanya kepada pemberita ketika ditemui di luar penjara di Jalan Awang Ramli Amit, semalam.

Jelasnya lagi, Prosedur Operasi Standard (SOP) di penjara memerlukan banduan baru menjalani ujian calitan sebelum mereka ditempatkan dalam penjara utama.

Ini untuk memastikan mereka bebas dari Covid-19 dan tidak akan menyebabkan penularan wabak berkenaan di penjara, kata Menteri Muda Kesihatan Awam itu lagi.

“42 kes positif dikesan pada pemeriksaan kedua mereka. Pemeriksaan pertama mereka negatif.

“Enam dari mereka dibawa ke Hospital Sibu setelah dinilai oleh doktor. Selebihnya akan dikuarantin di penjara dan mereka akan dipantau oleh pasukan kesihatan dari hospital,” katanya.

Beliau juga menambah bahawa penjara akan berhenti menerima banduan baru buat masa ini.

“Banduan baru akan ditempatkan sementara di lokap polis,” katanya.

Sementara itu, pengarah Penjara Sibu Hamad Seman berkata bahawa mereka dijangka akan menerima empat kabin baru tidak lama lagi untuk menempatkan kes positif.

Kabin disumbangkan oleh Kerajaan Sarawak, katanya.

See author's posts


300 bakul makanan untuk KRT Sebauh

SAMALAJU: Pelaksanaan projek baik pulih rumah bagi kawasan Dewan Undangan Negeri (DUN) Samalaju terus giat dilaksanakan.

Pegawai Khas Ahli Dewan Undangan Negeri (ADUN) Samalaju, Thomas Nyaring berkata, projek berkenaan penting dalam melonjak kesejahteraan hidup penduduk di kawasan ini.

“Peruntukan daripada Kerajaan Sarawak menerusi ADUN Samalaju Majang Renggi adalah Fasa Satu untuk tahun 2021,” katanya.

Beliau berkata demikian berhubung lawatan tapak beliau bagi penerima projek MRP-PPRMS di DUN berkenaan.

Menurutnya, untuk Fasa 1 projek MRP-PPRMS di DUN terbabit telah diberikan kepada lebih 134 penerima setakat ini.

“Penerima projek adalah golongan sasar melibatkan penduduk rumah panjang dan kampung untuk membaik pulih rumah kediaman mereka,” katanya.

Jelas beliau, kesemua projek terbabit dilaksanakan dengan menggunakan kaedah gotong-royong.

Jelas beliau, pihak Pusat Khidmat Masyarakat DUN Samalaju akan menyalurkan bahan binaan seterusnya memantau perlaksanaan projek berkenaan.

Sehubungan itu, beliau memaklumkan bahawa projek itu juga seharusnya disiapkan dalam tempoh 45 hari untuk memudahkan laporan siap projek dapat dilakukan.

Oleh ELLIE EDWARD

See author's posts


Austria kembali ‘kurung’ penduduk

VIENNA, AUSTRIA: Canselor Austria, Alexander Schallenberg mengumumkan pelaksanaan perintah berkurung separa di seluruh negara ekoran situasi Covid-19 yang semakin sukar dibendung di tengah-tengah peningkatan kes jangkitan virus tersebut.

Perintah berkurung yang akan mula berkuat kuasa esok itu adalah antara yang paling tegas pernah diperkenalkan di Eropah dalam beberapa minggu ini selepas rantau tersebut secara keseluruhan mencatatkan situasi Covid-19 yang teruk akibat keengganan penduduk menerima vaksinasi.

Di bawah sekatan tersebut, penduduk tidak dibenarkan keluar dari rumah kecuali untuk pergi kerja dan membeli barangan keperluan asas di kedai atau bersenam.

“Peraturan tersebut pada permulaan akan berkuat kuasa selama 20 hari dengan penilaian akan dibuat selepas 10 hari.

“Sekolah bagaimanapun akan kekal dibuka meskipun ibu bapa telah diminta untuk memastikan anak-anak mereka kekal berada di rumah selagi yang termampu. Arahan bekerja dari rumah turut digalakkan.

“Kita tidak mahu adanya gelombang kelima, enam atau tujuh. Kita tidak mahu lagi berbicara mengenai perkara ini pada musim panas tahun depan,” kata Schallenberg.

Sementara itu, selain perintah berkurung, Austria turut menjadi negara Kesatuan Eropah (EU) pertama yang mewajibkan penduduknya untuk mendapatkan suntikan pelalian Covid-19.

“Pemberian vaksinasi Covid-19 akan mula diwajibkan kepada semua penduduk Austria yang layak bermula 1 Februari tahun depan.

“Meskipun telah berbulan-bulan memujuk rakyat, kami gagal meyakinkan mereka untuk menerima vaksinasi.

“Vaksinasi adalah satu-satunya jalan keluar daripada pandemik ini,” ujar Schallenberg.

Austria pada Isnin lepas mengumumkan perintah berkurung bagi penduduknya yang tidak divaksin atau baru sembuh daripada wabak Covid-19 dengan mengarahkan mereka untuk tidak keluar dari rumah dalam apa yang disifatkan ramai sebagai ‘mencabul kebebasan untuk memilih’.

Bagaimanapun angka jangkitan terus meningkat kelmarin dengan catatan lebih 15,800 kes baharu di negara yang mempunyai populasi hampir sembilan juta orang itu.

Ini diburukkan lagi dengan sikap penduduknya yang enggan menerima vaksinasi, di mana hanya kira-kira 66 peratus daripada populasinya telah menerima dua suntikan lengkap setakat ini.

Kadar itu adalah sedikit rendah berbanding purata negara-negara EU iaitu lebih 67 peratus.

Seorang pakar ekonomi, Andreas Schneider berkata, arahan terbaharu perintah berkurung tersebut disifatkan sebagai satu tragedi.

“Saya berpendapat bahawa ‘mengurung’ individu yang tidak divaksin sudah mencukupi memandangkan kerajaan mempunyai pilihan untuk melakukan demikian,” jelasnya. – AFP

See author's posts


Pembinaan bangunan DCCI, DCF selepas Gawai

DIYANA SAMSUDDIN

KUCHING: Pembinaan bangunan pejabat Dewan Perniagaan Dayak (DCCI) dan Yayasan Kebudayaan Dayak (DCF) dijangka bermula selepas perayaan Gawai Dayak tahun ini.

Presiden DCCI, Datuk Joseph Salang Gandum berkata, projek itu dibina di atas tapak seluas 2.266 hektar di Jalan Ong Tiang Swee di sini.

Beliau berkata demikian selepas menerima cek bernilai RM10 juta daripada Kerajaan Sarawak bagi membiayai pembinaan bangunan itu di sini semalam.

Salang berkata, penyerahan cek RM10 juta hari ini adalah yang kedua daripada RM20 juta yang diperuntukkan Kerajaan Sarawak kepada kedua-dua organisasi dayak itu.

“Setiap organisasi mendapat RM10 juta. Kami memang sangat berterima kasih kepada Kerajaan Sarawak atas peruntukan tersebut.

“Kami juga mengucap terima kasih kepada Kerajaan Sarawak kerana memperuntukkan sebidang tanah tersebut kepada DCCI dan DCF,” katanya.

Salang berkata selain bangunan pejabat, tanah selebihnya akan digunakan untuk membangunkan pangsapuri kediaman.

“Kerja meratakan tapak dan yang lain telah dilakukan” katanya.

Timbalan Ketua Menteri, Datuk Amar Douglas Uggah Embas yang juga Ketua DCF mewakili Kerajaan Sarawak menyampaikan cek itu kepada Salang di pejabatnya di Wisma Bapa Malaysia di sini semalam.

Hadir sama Lt. Jen (B) Datuk Stephen Mundaw yang mewakili pengerusi lembaga amanah DCF Tan Sri Leonard Linggi Tun Jugah dan seorang lagi pegawai DCF, Allistar Hilton Smith.

See author's posts


Kanada tarik balik mandat vaksin Covid-19

TARIK BALIK… Kanada menarik balik keperluan vaksin untuk Covid-19 bagi pelancong domestik dan keluar mulai 20 Jun ini.

OTTAWA: Keperluan vaksinasi Covid-19 Kanada untuk pelancong domestik dan keluar, serta birokrat persekutuan dan pekerja pengangkutan akan digantung mulai minggu depan, kata pegawai pada Selasa lalu.

Pelitup muka, bagaimanapun, masih diperlukan pada pesawat dan kereta api.

“Saya dengan sukacitanya mengumumkan bahawa pada 20 Jun kerajaan kita akan menangguhkan keperluan untuk divaksinasi bagi menaiki pesawat atau kereta api di Kanada,” kata Menteri Pengangkutan Omar Alghabra pada sidang akhbar.

Beliau memetik kadar inokulasi yang tinggi dan penurunan jumlah kes Covid-19 serta kemasukan ke hospital di seluruh negara. Langkah itu juga dilakukan kerana kebanyakan sekatan pandemik lain telah ditarik balik.

Menteri Hal Ehwal Antara Kerajaan, Dominic Leblanc menambah bahawa ini tidak akan, bagaimanapun, segera meredakan kesesakan di lapangan terbang Kanada.

Masalah itu, bersama-sama dengan kelewatan dalam pengeluaran pasport, mencetuskan bantahan awam dalam beberapa minggu kebelakangan ini, kerana semakin ramai rakyat Kanada berusaha untuk melakukan perjalanan selepas lebih dua tahun sekatan dan penutupan pandemik Covid-19.

Polisi vaksin mandatori untuk pengembara telah dilancarkan pada Oktober 2021 dan Alghabra memberi amaran ia boleh dikenakan semula pada musim gugur jika kes Covid-19 melonjak semula.

“Kerajaan kita akan sentiasa menilai langkah-langkah dan tidak akan teragak-agak untuk membuat pelarasan tambahan berdasarkan nasihat dan sains kesihatan awam terkini,” katanya.

Pelancong yang memasuki Kanada, sementara itu, mesti terus menunjukkan bukti vaksinasi, tetapi mereka yang meninggalkan negara tidak lagi perlu berbuat demikian.

Alghabra menyatakan bahawa Amerika Syarikat, destinasi popular untuk warga Kanada, masih memerlukan bukti vaksinasi bagi mereka yang tiba dari luar negara.

Dalam satu kenyataan, kerajaan Kanada berkata, ia mengekalkan keperluan untuk pengembara masuk untuk divaksinasi kerana kadar vaksinasi dan kawalan virus di negara lain berbeza dengan ketara dan ia akan berfungsi sebagai perlindungan tambahan terhadap sebarang varian masa depan.

Menurut angka kerajaan, lebih daripada 90 peratus rakyat Kanada telah menerima dua dos vaksin Covid, manakala kira-kira separuh juga telah menerima penggalak,. -AFP

See author's posts


Sektor pelancongan, PKS diberi tumpuan

BERA: Kerajaan akan menumpukan beberapa sektor yang terjejas teruk akibat pandemik Covid-19 termasuk pelancongan, peruncitan serta perusahaan kecil dan sederhana (PKS) dalam Bajet 2022, kata Menteri Kewangan Tengku Datuk Seri Zafrul Abdul Aziz.

Selain itu, unjuran pertumbuhan ekonomi negara akan turut diumumkan dalam pembentangan belanjawan tersebut pada 29 Okt depan, kata beliau.

Menurutnya, kerajaan optimis ekonomi negara mampu pulih pada tahun hadapan yang turut selari dengan unjuran pertumbuhan positif oleh Dana Kewangan Antarabangsa (IMF) dan Bank Dunia bagi 2022.

Malah, katanya, ini boleh dicapai menerusi komitmen tinggi kerajaan untuk memulihkan semua sektor terjejas akibat pandemik itu walaupun tempoh pemulihan mungkin berbeza serta bergantung kepada sektor ekonomi berkenaan.

“(Oleh itu) dalam pembentangan belanjawan itu nanti, kita akan memberikan tumpuan dan bantuan kepada semua sektor termasuk sektor yang paling terkesan iaitu pelancongan, peruncitan dan PKS yang terjejas.

“Pada tahun ini Keluaran Dalam Negara Kasar (KDNK) diunjur tumbuh antara tiga peratus hingga empat peratus manakala IMF serta Bank Dunia memberi unjuran lima peratus hingga enam peratus bagi 2022.

“Ini menunjukkan ekonomi kita akan pulih pada tahun hadapan,” katanya kepada pemberita selepas melakukan lawatan kerja ke Perkampungan Orang Asli di Kampung Limbahan/Jeti Sudin dekat Tasik Bera di sini, semalam.

Turut hadir Timbalan Menteri Kewangan 1 Mohd Shahar Abdullah dan Menteri Besar Pahang Datuk Seri Wan Rosdy Wan Ismail.

– Bernama

See author's posts


UMNO timbang tarik diri sokong PN

KUALA LUMPUR: UMNO membuat pertimbangan untuk menarik diri daripada menyokong Perikatan Nasional (PN) dan akan memberi syarat baharu kepada gabungan itu bagi meneruskan kerjasama politik secara perjanjian bertulis untuk dilaksanakan secepat mungkin.

Setiausaha Agungnya, Datuk Seri Ahmad Maslan berkata, perkara itu dipersetujui sebulat suara dalam mesyuarat Biro Politik Majlis Tertinggi UMNO di sini malam Selasa lepas.

Beliau berkata, keputusan dan syarat baharu itu akan dimaklumkan kepada Perdana Menteri Tan Sri Muhyiddin Yassin hari ini (15 Oktober).

“Semua pengerusi Badan Perhubungan UMNO negeri dan Majlis Tertinggi (MT) termasuk mereka yang sedang menjalani kuarantin bersetuju dengan keputusan ini,” katanya kepada pemberita selepas mesyuarat itu di lobi Ibu Pejabat UMNO, Pusat Dagangan Dunia Putra (PWTC) di sini.

Mesyuarat dua sesi selama hampir lima jam itu dipengerusikan Presiden UMNO Datuk Seri Dr Ahmad Zahid Hamidi dan dihadiri timbalannya Datuk Seri Mohamad Hasan serta semua ketua sayap parti.

Ahmad Maslan berkata, mesyuarat juga mencadangkan kepada Jawatankuasa Pemandu Muafakat Nasional (MN) agar MN didaftarkan segera sebagai gabungan politik yang sah.

Jelasnya, UMNO berpandangan kestabilan politik sangat penting dan pertumbuhan ekonomi mesti ditingkatkan.

Ditanya adakah UMNO akan menarik diri serta merta daripada PN sekiranya gabungan itu enggan bersetuju dengan syarat baharu, Ahmad Maslan berkata perbincangan lanjut akan dibuat berhubung perkara tersebut.

Beliau berkata, keputusan itu juga dibuat berdasarkan situasi politik negara selepas Ketua Pembangkang Datuk Seri Anwar Ibrahim menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah, Selasa lepas.

Dalam pada itu, Ahmad Maslan memaklumkan tarikh mesyuarat perwakilan UMNO Bahagian, Wanita, Pemuda dan Puteri berlangsung serentak pada 6 hingga 8 November depan.

Perasmian Perhimpunan UMNO Wanita, Pemuda dan Puteri diadakan serentak pada 17 Disember dan persidangan ketiga-tiga sayap parti itu diadakan pada hari berikutnya.

Sementara perasmian Perhimpunan Agung UMNO pula pada 18 Disember (malam) dan persidangannya pada hari berikutnya. – Bernama

See author's posts


Masyarakat Cina di bawah Raja Brooke

MASYARAKAT Cina merupakan sebahagian daripada penduduk Sarawak. Mereka datang ke Sarawak sejak abad ke-19 dan lebih awal daripada pemulaan pemerintahan James Brooke di Sarawak. Mereka ini datang melalui pelbagai peringkat. Peringkat awal lebih kepada kedatangan orang Cina ke Bau dan kehadiran masyarakat Cina di Kuching.

Kedatangan mereka ke Bau berpunca daripada masalah di Kalimantan.Tekanan daripada pemerintah tempatan dan Belanda di Kalimantan adalah sebab utama. Hal ini ditambah dengan perpecahan dan pergaduhan antara mereka membawa perlunya mencari tempat baharu untuk memulakan kehidupan dan akhirnya mereka pergi ke Bau.

Konflik dan persahabatan

Di Bau, mereka berlindung di bawah kongsi San Tiou Kow (juga dikenali sebagai Twelve Company).  Satu kebiasaan bagi masyarakat Cina yang mula-mula datang ke tempat asing adalah membentuk satu perkumpulan yang dapat melindungi mereka dalam pelbagai aspek kehidupan. San Tiou Kow yang wujud sejak di Kalimantan menjadi ‘payung’ untuk melindungi kepentingan mereka di Bau.

Pembentukan pentadbiran Brooke di Kuching membawa pergeseran antara kedua-dua pihak tentang kuasa politik dan ekonomi. Kemuncaknya adalah pemberontakan orang Cina pada 1857 dan peristiwa ini menjadi detik hitam kepada masyarakat Cina di Bau. Namun demikian, peristiwa 1857 tidak membawa pemusuhan antara kerajaan Brooke dengan orang Cina.  Ini kerana orang Cina mendapat kebebasan untuk menjalankan perniagaan mereka di serata tempat di Sarawak.

Orang Cina mengekori pembukaan pusat-pusat kerajaan Brooke di beberapa kawasan di Sarawak dengan meluaskan jaringan peniagaan mereka seperti di Simanggang pada 1849. Pada 1865 pula orang Cina ini mempunyai kedai bersama orang Melayu di bazar Kanowit. Mereka juga membina kedai mereka di Lubok Antu pada 1872. Peniaga-peniaga Cina di Kuching pula mengembangkan peniagaan mereka pada 1883 ke Marudi.

Untuk tujuan membangunkan ekonomi Sarawak, buruh-buruh Cina digalakkan untuk bekerja di Sarawak. Salah satu rancangan yang dilakukan oleh kerajaan Brooke ini ialah membawa buruh-buruh Cina pada 1880-an untuk membangunkan industri penanaman lada dan gambir di Bahagian Pertama. Migrasi yang dibawa dari Singapura ini mendatangkan hasil apabila penanaman lada mendatangkan keuntungan kepada ekonomi Sarawak.

Penempatan di Rejang

Kepercayaan Raja Charles Brooke kepada orang Cina ini membawa kepada gelombang baharu kedatangan orang Cina pada awal abad ke-20. Pada 1900, Wong Nai Siong diberi tanggungjawab membawa orang Cina ke Lembah Rejang. Peringkat awal ini, kehidupan masyarakat Cina di Lembah Rejang mengalami kesukaran apabila menemui kegagalan dalam penanaman padi dan tebu.

Mereka mengalami masalah penyesuaian kehidupan yang serius kerana kekurangan makanan dan iklim yang berbeza serta berdepan dengan kaum yang tidak pernah mereka lihat sebelum ini. Masalah ini dapat diatasi apabila mubaligh Methodist membantu mereka dalam menjalani kehidupan di Rejang. Akhirnya mereka berjaya melawan rintangan ini dengan melibatkan diri dalam pelbagai sektor ekonomi di Sarawak terutamanya getah dan lada.

Keagamaan dan perayaan

Orang Cina ini juga membawa budaya nenek moyang mereka dari China ke Sarawak. Kerajaan Brooke tidak menghalang perkembangan budaya dan keagamaan orang Cina di Sarawak. Oleh itu tumbuh kuil-kuil orang Cina di Sarawak seperti Kuil Kwan Ying di Simanggang yang dibina semula pada 1899.

Orang Cina juga diberi peluang untuk menjalankan budaya mereka dengan aman. Salah satu aktiviti budaya dan sosial yang tercatat dalam sejarah Sarawak ialah Perarakan Chingay.

Perarakan ini pernah dijalankan pada 1908 di Kuching dan mendapat liputan dalam Sarawak Gazette. Selain itu perayaan Tahun Baharu Cina juga tidak pernah dilupakan oleh orang Cina. Pada zaman Brooke ini juga perayaan Tahun Baharu Cina seperti juga Hari Raya dan Krismas diraikan sebagai hari kelepasan umum bagi negeri Sarawak.

Bagi menandakan hari kelepasan Tahun Baharu Cina, tembakan meriam penghormatan dibuat di kubu-kubu di Sarawak. Di Sibu pada 1919, sebanyak tujuh das tembakan hormat dilakukan. Begitu juga berlaku di Limbang pada tahun sama apabila tujuh das tembakan hormat dilakukan di kubu bagi menandakan Tahun Baharu Cina.

Perayaan Tahun Baharu Cina pada era Brooke ini diraikan seperti amalan-amalan mereka di tanah besar China. Salah satu keunikan zaman Brooke apabila perayaan tersebut tiba, adalah pertunjukan wayang. Pada 1926, pertunjukan wayang diadakan di Kuching.

Persembahan wayang itu melibatkan 40 persembahan yang didatang terus dari Singapura, manakala bazar di Kuching pula dihias dengan cantik untuk menyambut perayaan tersebut.

Di Dalat pada 1927, perayaan Tahun Baharu Cina dimeriahkan lagi dengan acara regata. Regata ini diusahakan oleh orang Cina sendiri. Salah satu amalan tradisi yang dijalankan oleh masyarakat Cina semasa perayaan ini ialah mengadakan makan besar.  Di Simanggang misalnya pada 1932, makan besar ini diadakan di Simanggang Recreation Club.

Penambahan cuti

Perayaan Tahun Baharu Cina ini juga mendapat perhatian Raja Vyner Brooke. Pada masa-masa tertentu, beliau memberi lebih cuti untuk perayaan itu. Hal ini boleh dilihat pada perayaan tersebut yang disambut pada 1926.

Beliau telah menambah cuti umum pada Isnin yang mana perayaan Tahun Baharu Cina jatuh pada Sabtu, manakala pada 1932, perayaan Tahun Baharu Cina dan Hari Raya jatuh pada bulan yang sama. Ini membawa kepada cuti ditambah untuk menyambut kedua-dua perayaan tersebut selain menyambut Hari Lahir Rani Sarawak.

Terdapat juga kejadian tidak diingini berlaku pada hari tersebut terutamanya berkenaan dengan perjudian. Satu pergaduhan berlaku di bazar Pusa pada 1907. Kebiasaan pergaduan ini melibatkan orang Cina dari dua dialek berbeza seperti berlaku di Marudi pada1888. Hutang judi menjadi masalah utama dalam pergaduhan itu.

Satu lagi perayaan dijalankan bagi menandakan penutupan perayaan Tahun Baharu Cina ini ialah Chap Goh Meh. Ia dijalankan setiap tahun di Sarawak. Antara aktiviti pada Chap Goh Meh pernah dilakukan adalah membakar mercun pada 1926. Pembakaran mercun ini berterusan sehingga setengah jam.

Kestabilan

Salah satu kegusaran pihak kerajaan Brooke tentang orang Cina ini ialah kegiatan kongsi gelap. Pihak kerajaan memang memantau perkara ini agar ia tidak menganggu kestabilan dan kemakmuran Sarawak. Pernah dicatatkan berlaku kekacauan di Bahagian Pertama, Sarawak oleh kongsi gelap ini pada 1934. Walaupun ada elemen kongsi gelap ini tetapi kerajaan Brooke berjaya mengawal perkembangan aktiviti kongsi ini.

Secara keseluruhannya juga sebahagian besar masyarakat Cina di Sarawak pada zaman Brooke mematuhi peraturan dan undang-undang negeri. Mereka telah menjalinkan hubungan baik dengan masyarakat lain di Sarawak. Jalinan ini kadang-kala membawa kepada perkahwinan campur antara orang Cina dengan kaum lain yang membentuk pepaduan utuh di Sarawak sehingga ke hari ini.

See author's posts


AKSI PENENTU JUARA

PERTEMBUNGAN antara Sarawak United FC menentang Negeri Sembilan FC pada malam ini menjadi penentu pasukan manakah bakal muncul juara Liga Premier musim ini.

Justeru itu tempoh 90 minit perlawanan yang berlangsung di Stadium Kuala Lumpur Cheras, 9.00 malam ini menjadi penentu buat kedua-dua pasukan yang berada di tempat pertama dan kedua liga itu diibaratkan bakal menggalas misi hidup dan mati bagi pasukan kendalian E. Elavarasan serta K. Devan musim ini untuk mencipta kejayaan berganda.

Di atas kertas, ia tidak memihak kepada kedua-dua pasukan, kerana mereka masing-masing mempunyai kelebihan dan kali terakhir aksi mereka terikat 1-1 pada pusingan pertama Liga Premier yang berlangsung di Stadium Tuanku Abdul Rahman, Paroi, April lalu.

Dengan berbaki dua perlawanan bagi musim ini, Sarawak United masih kekal menduduki tempat teratas carta dengan 37 mata selepas 18 perlawanan setakat ini, kelebihan dua mata berbanding Negeri Sembilan (35 mata).

Jika Sarawak United berjaya mengalahkan Negeri Sembilan pada malam ini, pasukan bimbingan E. Elevarasan itu akan mengumpul sebanyak 40 mata, cukup untuk memusnahkan hasrat skuad K Devan merampas kedudukan pertama Liga Premier daripadannya.

Ini kerana Negeri Sembilan hanya akan berupaya mengumpul 38 mata sekiranya menang perlawanan terakhir nanti menentang PDRM pada 21 September sekiranya mereka tewas kepada Sarawak United malam ini.

Yang pasti, Sarawak United akan berusaha mengutip mata penuh agar mereka tidak perlu risau akan kekangan dari Johor Darul Ta’zim II (JDT II) pada perlawanan terakhir manakala Negeri Sembilan akan mahu memastikan mereka masih berpeluang memintas Sarawak United di saat-saat getir Liga Premier.

Dalam pada itu, Elavarasan turut menganggap segala kemungkinan boleh berlaku dalam baki dua lagi perlawanan yang boleh menyekat misi mereka untuk menjulang trofi Liga Premier musim ini.

Pasukan bimbingannya itu amat memerlukan kemenangan pada aksi malam ini bagi menoktahkan perebutan kejuaraan liga dan berusaha mengelak daripada mengheret hingga ke perlawanan terakhir liga.

“Kami (Sarawak United) tidak boleh biarkan Negeri Sembilan memintas kami sekiranya pasukan itu menang pada perlawanan malam ini.

“Oleh itu, kami tidak akan membenarkan Negeri Sembilan untuk ambil kesempatan, sebaliknya kami wajib menang bagi memastikan kejuaraan liga berada dalam genggaman.

“Seandainya seri, aksi terakhir menentang JDT II di gelanggang lawan akan menjadi penentuan dan kami akan pastikan ia tidak berlaku kerana menjuarai liga adalah misi utama kami pada musim ini,” kata Elavarasan.

Oleh itu, aksi  Sarawak United menentang Negeri Sembilan pada malam ini adalah perlawanan tumpuan peminat bola sepak Malaysia kerana ia boleh menentukan kejuaraan liga bagi musim ini.

Oleh  ADI SAFARMAN

See author's posts


Annuar pertahankan kerusi DUN Nangka

SIBU: Ketua Menteri, Datuk Patinggi Tan Sri Abang Johari Tun Openg mengumumkan penyandang kerusi Dewan Undangan Negeri (DUN) Nangka, Dr. Annuar Rapa’ee kekal bertanding untuk mempertahankan kerusi tersebut pada Pilihan Raya Negeri (PRN) Sarawak Ke-12.

“Pada hari ini, saya ingin mengumumkan Dr. Annuar Rapa’ee akan menjadi calon di kerusi DUN Nangka pada PRN Sarawak Ke-12 ini,” jelasnya ketika berucap merasmikan Showcase Usahawan Sibu di Dewan Kompleks Islam Sarawak Sibu, petang semalam.

Datuk Patinggi Tan Sri Abang Johari yang juga Pengerusi Gabungan Parti Sarawak (GPS) memberitahu, Dr. Annuar telah berkhidmat dengan baik kepada penduduk Sibu dengan melakukan pelbagai perubahan dan pembaharuan.

“Saya berharap Dr. Annuar akan terus dapat berkhidmat kepada penduduk di Sibu untuk lima tahun akan datang. Beri kemenangan besar kepadanya (pada PRN-12),” ujarnya sambil sambil mendapat tepukan gemuruh.

Dr. Annuar yang juga Menteri Muda Perumahan dan Kesihatan Awam serta Menteri Muda Penyelidikan Sains dan Bioteknologi Sarawak akan bertanding mempertahankan kerusi DUN Nangka untuk penggal ketiga.

Dr. Annuar yang berusia 58 tahun, bertanding pertama kali pada PRN-10 pada 2011 dan berjaya memperolehi majoriti 5,302 undi. Pada PRN-11 (2016), beliau berjaya memperolehi 7,617 undi.

Turut hadir ialah Pengurus Besar Perbadanan Pembangunan Ekonomi Sarawak (SEDC), Abdul Hadi Datuk Abdul Kadir, Timbalan Setiausaha Kerajaan Negeri (Transformasi Sosio Ekonomi), Dato Sri Mohamad Abu Bakar Marzuki, Setiausaha Tetap Kementerian Pembangunan Bandar dan Sumber Asli, Datu Sr. Zaini Mahdi dan yang lain.

Oleh AKUN GIMAN

See author's posts


Pengunjung dibenarkan masuk lapangan terbang – MAHB

KUALA LUMPUR: Para pengunjung kini dibenarkan memasuki bangunan terminal lapangan terbang berkuat kuasa 19 Jun lepas, demikian menurut Malaysia Airports Holdings Bhd (MAHB).

Menurut kenyataan pengendali lapangan terbang itu, pengecualian tersebut adalah sejajar dengan kelonggaran sekatan berperingkat bagi mereka yang melakukan perjalanan udara di Malaysia.

“Kelonggaran lain termasuk mengecualikan langkah penjarakan sosial yang ketat di pintu berlepas bagi melancarkan proses terbabit mengikut tempoh ditetapkan,” katanya.

Di bawah pelaksanaan Perintah Kawalan Pergerakan (PKP) sebelum ini, hanya penumpang dengan dokumen perjalanan yang sah dibenarkan masuk ke ruang terbabit.

MAHB bagaimana pun menegaskan, pengecualian itu hanya diberikan selepas semua langkah keselamatan berkaitan usaha membendung penularan Covid-19 telah dilaksanakan di lapangan terbang.

“Langkah-langkah keselamatan sedia ada adalah memadai, bukan hanya bagi mengelak penularan virus itu tetapi melindungi semua tetamu dan komuniti di lapangan terbang,” katanya.

Sejajar kelonggaran sekatan perjalanan udara dan jangkaan kehadiran lebih ramai pengunjung di pintu masuk itu, MAHB telah meningkatkan usahanya bagi melindungi orang ramai dan kalangan komuniti di kawasan berkenaan.

Kesemua usaha itu dilaksanakan menerusi kerjasama dengan agensi kerajaan yang beroperasi di lapangan terbang, rakan syarikat penerbangan dan pengendali serta pihak peruncit.

Sebahagian besar perniagaan di lapangan terbang itu juga telah menyambung operasi masing-masing bagi memastikan pengunjung mendapat pengalaman perjalanan yang lancar serta selesa.

“Selain kekal komited terhadap usaha memastikan keberkesanan langkah-langkah keselamatan itu, kami juga mengambil peluang ini untuk mengingatkan semua pengunjung agar bertindak sewajarnya bagi menjadikan Malaysia selamat serta bebas daripada penularan Covid-19,” katanya. – Bernama

See author's posts


Perlu permit polis terbangkan dron sepanjang Gawai Bazar, Perarakan ‘Niti Daun’

KUCHING: Polis Sarawak melarang orang awam menerbangkan dron tanpa permit sepanjang program Gawai Bazaar dan Perarakan ‘Niti Daun’ sempena sambutan Gawai Dayak yang bermula petang hari ini sehingga esok.

Pesuruhjaya Polis Sarawak DCP Datuk Mohd Azman Ahmad Sapri berkata, pengendali dron perlu mendapatkan kelulusan permit daripada pihak berkuasa penerbangan awam Malaysia dan jika gagal berbuat demikian polis tidak akan teragak-agak menyekat frekuensi penerbangan dron itu.

“Hanya unit dron TVS sahaja yang dibenarkan untuk membuat liputan udara semasa aktiviti berlangsung atas faktor keselamatan,” kata beliau pada sidang media di Ibu Pejabat Kontinjen Sarawak di sini, malam tadi.

Mohd Azman berkata selain itu, enam jalan utama di sekitar bandar raya akan ditutup mulai hari ini pada  4.00 hingga 5.00 petang  untuk sesi raptai, manakala esok bermula 10.00 pagi hingga 5.00 petang.

“Antara jalan yang ditutup dan dilencongkan bagi tujuan perarakan adalah bulatan Sri Aman atau susur masuk Jalan Padungan, susur masuk ke Jalan Abell, Jalan Petanak, Jalan Padungan, Jalan Wawasan, Jalan Carpenter, Jalan Old Court House dan Jalan Gambir,” katanya.

Beliau berkata seramai 289 pegawai dan anggota polis akan ditugaskan sepanjang program itu berlangsung bagi memastikan kelancaran program.

Orang awam yang ingin menyaksikan perarakan itu dinasihatkan supaya meletakkan kenderaan di kawasan yang telah ditetapkan iaitu di bangunan Saujana, medan letak kereta Plaza Merdeka, bangunan Medan Pelita, sekitar bangunan Tun Jugah dan medan letak kereta Top Spot. -Bernama

See author's posts


Toh Puan Ragad prihatin golongan asnaf

KUCHING: Isteri Yang di-Pertua Negeri, Toh Puan Ragad Kurdi Taib semalam menyampaikan sumbangan kepada 10 penerima terdiri daripada keluarga asnaf dan mangsa angin kencang di Kampung Tabuan Hilir di sini.

Toh Puan Ragad pada program majlis Jalinan Kasih itu menyerahkan sumbangan berupa barangan keperluan asas dan wang tunai.

Dua keluarga di Kampung Tabuan Hilir yang terlibat dalam bencana angin kencang pada 13 Ogos lalu turut mendapat bantuan daripada isteri Yang di-Pertua Negeri.

Salah seorang penerima dan juga mangsa bencana rumah dihempap pokok, Isah Atan, 67, mengucapkan terima kasih atas sumbangan yang dihulurkan oleh Toh Puan Ragad serta agensi kerajaan dan pertubuhan bukan kerajaan (NGO).

Katanya, rumahnya mengalami kerosakan di bahagian dapur dan memerlukan kos agak tinggi untuk membaikinya dengan kira-kira 80 peratus rumahnya rosak teruk dihempap pokok akibat angin kencang yang berlaku pada 13 Ogos lalu, kira-kira jam 1.30 tengah hari.

Isah memberitahu, sumbangan yang diterimanya itu akan digunakan sepenuhnya untuk membaiki kerosakan rumah mereka.

“Saya gembira dan bersyukur menerima sumbangan ini. Kami berharap ada yang dapat membaiki rumah kami dan dengan sumbangan ini kami akan cuba membaiki rumah yang rosak,” katanya.

Isah memberitahu turut menerima bantuan daripada Tabung Baitulmal Sarawak dan Yayasan Kebajikan Negara Cawangan Sarawak sebelum ini.

Selain itu, Ahmad Abdullah yang juga mangsa bencana rumah dihempap pokok turut menerima sumbangan daripada Toh Puan Ragad.

Turut hadir Menteri Kebajikan, Kesejahteraan Komuniti, Wanita, Keluarga dan Pembangunan Kanak-Kanak, Dato Sri Fatimah Abdullah.

See author's posts


Wanita didakwa pecah amanah wang syarikat

KUALA LUMPUR: Seorang bekas pengarah syarikat pembinaan didakwa di Mahkamah Sesyen di sini semalam, atas tuduhan melakukan pecah amanah wang milik syarikat berjumlah RM200,000, tahun lepas.

Intan Safina Yusof, 39, yang memakai blaus berwarna merah jambu bagaimanapun mengaku tidak bersalah terhadap pertuduhan yang dibacakan jurubahasa di hadapan Hakim Datin Sabariah Othman.

Mengikut pertuduhan, Intan Safina sebagai Pengarah Syarikat Arena Abadi Sdn Bhd yang diamanahkan dengan suatu harta iaitu wang berjumlah RM200,000 telah memindahkan wang itu ke dalam akaun Public Bank miliknya dari akaun syarikat berkenaan.

Tertuduh didakwa melakukan pecah amanah iaitu dengan curangnya menggunakan harta itu untuk kegunaan sendiri.

Wanita itu dituduh melakukan perbuatan tersebut di Jalan Tun Sambanthan 3, Brickfields, di sini, antara 25 Januari dan 28 Februari 2019 mengikut Seksyen 409 Kanun Keseksaan yang jika sabit kesalahan boleh dipenjara minimum dua tahun dan maksimum 20 tahun serta sebat dan hendaklah juga dikenakan denda.

Terdahulu, Timbalan Pendakwa Raya Noorhani Muhmmed Ayub menawarkan jaminan RM50,000 dengan seorang penjamin serta syarat tambahan perlu melaporkan diri di balai polis berdekatan setiap dua minggu.

Bagaimanapun, tertuduh yang diwakili peguam Diar Isda Yazmin Ismail merayu jaminan RM20,000 dengan alasan tertuduh kini tidak bekerja.

“Tertuduh mempunyai empat orang anak berusia antara tiga dan 14 tahun…Suami tertuduh bekerja di sektor pelancongan yang kini terjejas teruk akibat Covid-19,” katanya.

Mahkamah membenarkan tertuduh diikat jamin RM30,000 dengan seorang penjamin dan syarat tambahan pasport perlu diserahkan kepada mahkamah.

Mahkamah menetapkan 24 Ogos ini untuk sebutan semula kes.

Selepas prosiding, tertuduh dilihat memeluk suami dan bapa mentuanya sambil menangis. – Bernama

See author's posts


Tun Taib sambut majlis kesyukuran

KUCHING: Majlis Kesyukuran Sempena Sambutan Hari Lahir ke-84 Tuan Yang Terutama Yang Di-Pertua Negeri Sarawak, Tun Pehin Sri Abdul Taib Mahmud berlangsung di Masjid India Bandar Kuching, malam kelmarin.

Ketibaan Tun Pehin Sri Abdul Taib serta Toh Puan Datuk Patinggi Hajjah Raghad Kurdi Taib disambut oleh Ketua Menteri Sarawak, Datuk Patinggi Abang Johari Tun Openg serta isteri Datuk Amar Hajjah Juma’ani Tuanku Bujang sebelum kedua-dua pasangan tetamu kenamaan menunaikan solat Maghrib bersama jemaah lain pada malam tersebut.

Majlis pada malam itu diteruskan dengan bacaan Surah Yasin dan ceramah khas yang disampaikan oleh Pengarah Jabatan Mufti Negeri Sarawak, Ustaz Mual Suaud.

Sejurus selepas selesai solat Isyak berjemaah, majlis diteruskan dengan bacaan doa kesyukuran dipimpin oleh Imam Besar Negeri Sarawak, Sahibul Fadillah Dato Mustapha Kamal Ahmad Fauzi.

Majlis pada malam tersebut juga dimeriahkan dengan kehadiran barisan Menteri Kabinet Negeri Sarawak dan dif-dif kenamaan yang bukan beragama Islam yang turut menyertai jamuan makan malam.

Antara tetamu kenamaan yang hadir pada malam tersebut adalah Timbalan Ketua Menteri, Datuk Amar Douglas Uggah Embas dan Tan Sri Datuk Amar Dr James Jemut Masing, Menteri Pendidikan, Sains dan Penyelidikan Teknologi, Dato Sri Michael Manyin Jawong, Menteri Kerajaan Tempatan dan Perumahan, Dato Sri Prof. Dr. Sim Kui Hian, Menteri Pelancongan, Kebudayaan dan Keseniaan/ Belia dan Sukan Sarawak, Datuk Abdul Karim Rahman Hamzah, Menteri Kebajikan, Kesejahteraan Komuniti, Wanita, Keluarga dan Pembangunan Kanak-Kanak, Dato Sri Fatimah Abdullah dan Setiausaha Kerajaan Negeri Sarawak, Datuk Amar Jaul Samion.

Turut hadir Menteri Muda (Hal Ehwal Islam & DBKU), Datuk Dr. Abdul Rahman Junaidi, Mufti Negeri Sarawak, Sahibus Samahah Datu Kipli Yassin dan Yang Di-Pertua Majlis Islam Sarawak, Datu Misnu Taha.

See author's posts


Bantu anak penjual sayur midin ke YAKIN

KUCHING: Jabatan Kebajikan Masyarakat (JKM) bakal membantu anak bongsu kepada penjual Sayur Paku Midin dari Taman Won untuk membina masa depan yang lebih cerah.

Menteri Kebajikan, Kesejahteraan Komuniti, Wanita, Keluarga dan Pembangunan Kanak-kanak Datuk Seri Fatimah Abdullah berkata, JKM akan berbincang dengan ibu bapa Rombli Jusni, 63, dan Fauziah Razak, 55 untuk membenarkan anak mereka ditempatkan di sekolah asrama di Yayasan Kebajikan Islam (YAKIN).

“Usaha ini supaya dia (anak) dapat ditempatkan di satu tempat lebih selesa, ada jadual sekolah dan riadah teratur dan dia dapat fokus dalam persekitaran yang positif dengan adanya juga motivasi daripada persekitarannya,” katanya kepada pemberita semalam ketika mengunjungi sekali lagi di rumah Rombli di Taman Won semalam.

Simpati atas nasib keluarga yang berumah di atas wakaf surau itu, Fatimah berkunjung kali kedua ke teratak usang bekenaan turut menyampaikan surat kelulusan bagi bantuan kanak-kanak dari JKM.

“Sebelum ini permohonan dibuat adalah bantuan warga emas untuk Rombli namun JKM menukarnya menjadi bantuan bulanan kanak-kanak kerana jumlahnya lebih tinggi,” ujarnya sambil berharap bantuan itu dan pendapatan Rombli sebgai penjual paku midin akan memberi sedikit keselesaan kepada mereka.

Dalam pada itu Fatimah menzahirkan penghargaan kepada wakil rakyat Dewan Undangan Negeri (DUN) Tupong, Fazzrudin Abdul Rahman yang sebelum ini telah memberi sumbangan membina rumah baharu di atas tanah lot yang diberikannya.

“Pembinaan rumah itu telah disambung semula hari ini (semalam) setelah tergendala oleh Perintah Kawalan Pergerakan (PKP) sebelum ini,” jelas beliau sambil memberitahu kunjungannya itu hadir bersama psukan Bomba bagi melakukan kerja-kerja penyahkuman di rumah berkenaan.

Rumah baharu itu nanti juga kata Fatimah akan disediakan gerai jualan di hadapan rumah bagi Rombli meneruskan jualan sayurnya.

Selepas kunjungan di rumah itu, Fatimah membawa anak bongsu keluarga itu serta Fauziah, isteri Rombli ke pasar raya Mydin untuk membeli-belah kelengkapan sekolah anak berkenaan.

Oleh Diyana Samsuddin

See author's posts